شیوعییەکان و راپەڕینی شەشی ئازاری هەولێر - قەڵەم\nما 589 مهمان و بدون عضو آنلاین داریم\n'سارد'ی و دەق\nسروشت تا دێت گەرم و گەرمتر دەبێت و دنیا تا دێت سارد و ساردتر! لۆژیکی مەسرەف و پارە هەموو شتێکی داگیر کردووە و بازاڕ هەتا دێت زیاتر و زیاتر دەبێ بە بەشی سەرەکی ژیانمان. مەسرەف، سروشتی بەلای گەرمەدا برد و کۆمەڵگایشی بەلای ساردەدا. بازاڕ هەموو شتێکی داگیر کردووە. داخۆ لە وەها سەردەمێکدا دەکرێ ئەدەب و هونەر هەر وا لە کەش و هەوایەکی گەرمدا دەقمان پیشکەش بکەن؟\nئازادی، گرینگترین چەمکی سەردەم\nسەردەمی مودێڕن و مودێڕنیتە، سەردەمی بەرجەستەبوونی سوبژە و ئازادیی ئەوە لە بەرامبەر دەسەڵاتە ئۆتۆریتەییەکانی جاران، واتە سەردەمی نەریتدا. لەم پێناسەدا ئازادی بەرجەستە دەبێتەوە و تاک رەها لە چوارچێوە یاخود فۆڕم و بەها کۆنەکان، سەرلەنوێ خۆی پێناسەدەکاتەوە.\nئەوەی کە هەموو شتێک لەم دونیایەدا دەتوانێ رەخنەی لێ بگیردرێ، دەمانگەیەنێتە ئەوەی هیچ شتێکی بە تەواوی مانا راست، بوونی نیە و ئەوەی هەیە بریتییە لە رێژەگەرایی، یاخود تەنیا زانیاری کە دەتوانین بە گوێرەی پێداویستییەکانمان کەڵکیان لێ وەربگرین. لە راستیدا رەخنە، قەڵایی پۆڵایین و درۆینەی راستیی دەڕمێنێ و تێمان دەگەیەنێ کە مرۆڤ لە باشترین حالەتدا هەمیشە خاوەنی بەشێک لە حەقیقەتە.\nلە چەند رۆژی رابردوو لە تۆڕە کۆمەڵایەتییەکان گرتە ڤیدیۆیەک بڵاوکرایەوە کە نیشانی دەدا لە سەر رێگای مەریوان، بارهەڵگرێکی گەورە کە مریشکی پێ بووە، وەردەگەڕێ و وەک دەردەکەوێ شۆفیرەکەی گیانی لە دەستدەدا و بەڵام خەڵکی لە جیاتی یارمەتیدان بە کەسی لێقەوماو بە پڕتاو خەریکی دزینی مریشکەکانین!\nشیوعییەکان و راپەڕینی شەشی ئازاری هەولێر\nچک کردن خروجی\nتاریخ ایجاد در جمعه, 06 فروردين 1400 16:32\nپێویستە ئەو راستیەش بگوترێت، کە راستە ئێمە لە لێژنەکەی خۆمان بریاری ئەو خوپێشاندانەمان وەرگرت، بەلام زۆرینەی هێڵە حزبیەکانی تریش لەلایەن حزبەوە ئاگادارکرابوونەوە و بێجگە لە هێلە حزبیەکانی هەولێر، هاورێیانی عەنکاوە و شەقلاوەش ئاگادارکرابوونەوە و ئەوانیش ئامادەبوونیکی باشیان هەبوو. کات بە هێواشی دەرویشت و ئێمەش چاودیری شوێنەکەمان دەکرد.\nلەگەل ئەوەی هەموو ساڵێ لە شەشی ئازاردا باسی ئەو چالاکیە مێژووییە لە لایەن شیوعیەکانەوە کراوە، بەڵام ئەوەندەی من ئاگاداربم تا ئێستا نەتوانراوە حەقی خۆی پێبدرێت و بە قەوارە و گرنگیی خۆی بە نەوەی نۆێ بناسرێت و ئەو رۆژە لە مێژووی تێکوشانی گەلەکەمان زەق بکرێتەوە.\nهەموو گەواهی ئەو راستیە دەدەن کە راپەرینەکەی ٦ی ئازار و رێکخستنی لە لایەن شیوعییەکانەوە، روژێکی پرشنگدارە لە خەبات و تێکوشانی شیوعییەکان بەگشتی و شیوعییەکانی هەولێر بە تایبەتی. من لە زۆر شوێن وتومە ئەو چالاکییە هەر لایەنێکی تر ئەنجامیدابووایە ئێستا وەک روژێکی پرشنگدار لە مێژووی خەبات و تێکوشانی گەلەکەماندا دەناسرا، بەڵام بەداخەوە حزب وەک دەیان چالاکی نمونەیی، بە گرنگی نەزانیوە و نەیتوانیوە سەرمایەگوزاری لەسەر بکات. تەنیا بەوەندە تێی پەڕاندووە هەموو ساڵێ لەو رۆژەدا چەند هاورێیەک لە دەزگا راگەیاندراوەکان دوو قسە لەسەر ئەو رووداوە مێژووییە بکەن. هەندێ جاریش بەداخەوە هەندێک کەس دێنن بۆ قسەکردن لەسەر ئەو رووداوە کە ئاگاداری دارشتنی پیلانەکەو ناوەروکی روداوەکە نین و، زۆر رووکەشانە باسی ئەو چالاکییە دەکەن.\nهۆکاری سەرەکیش ئەوەیە زۆرینەی ئەوانەی ماوەیەکە لە سەرکردایەتی و دەزگا راگەیاندنەکانی حزبن، ئاگاداری ئەو چالاکییە نین و تەنیا هەندێکیان لە کەسانی ترەوە گوێیان لێبووە، بۆیە زۆرجاران بە هەڵە باس لە چالاکییەکە دەکەن. لەو ساڵانەی دواییدا لە 'رێگای کوردستان' نووسینێکم لەسەر ئەو چالاکییە خوێندەوە کە دیار بوو ئەوەی نووسیبووی لە دوور و نزیک ئاگاداری ئەو چالاکییە نەبووە. لە نووسینەکەدا برینداربوونی هاورێ فاروق عەنکاوەیان گەڕاندبووە بۆ ئەو روژە، لە کاتێکدا هاورێ فاروق چەندین رۆژ دوای ئەو چالاکییە و لە روژانی یەکەمی راپەڕین بریندار دەبێت!\nبویە من بەگرنگی دەزانم هەموو ئەوانەی بەشدارییان لەو چالاکییەدا کردووە، لە رێگای نووسینەوە شێوازی بەشداربوونی خویان بنووسنەوە تا لە داهاتوو وەک بەڵگەیەیکی تەواو بکەوێتە بەر دیدی خوێنەران.\nگرنگی ئەو چالاکیە لەودا بوو کە لە کاتێکی زۆر هەستیاردا ئەنجامدرا. لەو شارەدا حەوت سال دەبوو کەسێک نەیتوانی بوو بە ئاشکرا لە شەقامەکانیدا داوای رووخانی رژێم بکات و هیچ کۆبونەوەیەکی نارەزایەتی تێدا ئەنجام نەدرابوو، بە تایبەتی پاش سەرکەوتنی رژێم بەسەر هێزی پێشمەرگە لە پروسەی ئەنفالدا بە شێوەیەک خەلک چاوی شکابوو کە ترسی لە هەموو شتێک هەبوو و متمانەی بەکەس نەمابوو. لە لایەکی تریش ئەو شارە کرابووە سەربازخانەیەکی گەورە، دەیان دەزگای داپلوسینی بەعس و سەدان مەفرەزە خاسە و هەروەها فەیلەقی پێنجی تێدا بوون.\nخالێکی گرنگی ئەو چالاکیە ئەوە بوو کە کاتی بریار وەرگیرا بۆ ئەنجامدانی ئەو چالاکیە مەزنە، هێشتا لە هیچ کونجێکی ئەو کوردستانە، هیچ نارەزایەتیەک دژ بە بەعس ئەنجام نەدرابوو. سەرلەبەیانی ٦ی ئازاریش کە هاورێیان هاتنە سەر شەقام، هێشتا دەنگۆی راپەرینی رانیەش لە دەزگا راگەیاندنەکانی هێزە کوردییەکان بلاو نەکرابووەوە.\nئەم ساڵ من بە پێویستم زانی لەیادی سی سالەی ئەو چالاکیەدا بە دیتن و تێگەیشتنی خوم بە نووسینێک یادی ئەو روژە زیندوو بکەمەوە. پێش وەختە پێم خوشە ئەوە بلێم من لە باسی ئەو روژەدا پشت بە دیتنی و ئەو رووداوانە دەبەستم کە خوم ئاگاداری بوومە، یان پاشان زانیومە بەو مانەیەی کە ئەوە رووێکی رووداوەکەیە کە لەوانەیە ئەو روداوە چەندین رووی تری هەبێت. بۆیە تەنیا ئەو کاتەیە دەتوانرێت بە تێر و تەسەلی باسی بکرێت و هەموو رووەکانی بخرێتە بەرچاوی خوێنەر. هەمووشمان ئەو راستیە دەزانین رووداوە مێژووییەکان هەمەلایەنن و بەبێ دیتنی هەموو لایەنەکانی، رووداوەکە بە ناتەواوی دەمێنێتەوە. ئەوەش پێویستی بەوە هەیە زۆرینەی ئەوانەی تێدا بەشداربوونە لە رێگای نووسین باسی ئەو بەشە بکەن کە خویان رۆلیان تێدا هەبووە تا لە کوتاییدا هەموو رووەکانی ئەو چالاکیە بگاتە خوێنەر.\nهوکارێکی تری ئەم نووسینە دەگەرێتەوە بۆ ئەوەی کە هەندیک لە بەشداربووان کاتێک باسی ئەو قارەمانیەتیە دەکەن، خویان لەو راستیە بە دوور دەگرن کە ئەو چالاکیە مەزنە بەرهەمی تێکوشانی رێکخستنەکانی حزبی شیوعی عیراقی ئەو کات بوو لە شاری هەولێر. راستە ئێمە چەند هاورێیەک بووین و لە کوبونەوەی ٢ی ئازاری ١٩٩١ ئەو بریارەمان وەرگرت، بەلام بەبێ بوونی رێکخراوەی ئەوکاتی حزب لە هەولێر، هەرگیز ئەو کارە نەدەکرا. بویە دەبێت ئەو راستیە بۆ هەموومان روون بێت کە ئەوە بەرهەمی تێکوشانی رێکخراوەیی حزبی شیوعی ئەوکات بوو لەو شارەدا.\nهەرچەند دوو رۆژ پێش شەشی ئازار لە کومەلگای خەبات گرژی لە نیوان پێاوانی رژێم و کومەلیک کەس دروست بوو و لە ئەنجامدا شەهید و برینداری لێکەوتەوە، بەلام ئەو نارەزایەتیە رێکخراو نەبوو، بەلکو لە ئەنجامی گیرانی چەند کەسێکەوە لەلایەن پێاوانی رژێمەوە هاتە ئاراوە.\nپێش ئەنفالەکان زۆرێک لە رێکخستنەکانی حزب لە شاری هەولێر لە رێگای ئەو کادیرانەوە سەرپەرشتی دەکران کە لەگەل مەفرەزەکانی پێشمەرگەدا بوون. بەلام پاش نەمانی هێزی پێشمەرگە لە ناوچەکە، حزب شێوازی رێکخستنەکانەکانی خۆی گۆری. چەندین ئەندامی سەرکردایەتی و کادیری پێشکەوتووی خۆی رەوانەی نیو شارەکان کردوو هەمووشیان بە نهێنی ژیانیان بەسەر دەبرد. ئەو هەنگاوەی حزب شێوازێک لە گرو تینی زۆری دابووە رێکخستنەکان و بە شێوەیەکی بەرچاویش رێکخستنەکان بەرفراوان ببوون.\nهەرچەند پاش ئەنفالەکان وورەی زۆرینەی گەلانی عیراقی تێکشکابوو. ژمارەیەکی یەکجار کەم لە خەلکی ئامادەیی تیدابوو لایەنگری لە هێزە ئوپوزیسیونەکان بکات. من خودی خوم لەلایەن چەندین کەسەوە کە پێشتر خۆیان بە لایەنگری شورش دەزانی، پاش ئەو شکستە، بە ئاشکرا ئاگاداریان کردمەوە کە رازی نین ئەو باسانەیان لەگەل بکرێتەوە یان سەردانی مالەکانیان بکەم. لەگەل ئەوەشدا رێکخستنەکانی حزب لە هەولێر و شارەکانی تر لە گەشەیەکی چلونایەتی (نەوعی) دا بوو.\nهەر ئەو ماوەیە کە من لە بەغداد لە لە مەرکەز تەبابەی عەسکەری سەرباز بووم، کۆمەلیک هاوری دانیشتووی بەغدام دۆزیەوە کە ماوەیەکی دریژ بوو لە حزب دابرابوون. پاش چەند دیداریک پەیوەندی حزبیم لەگەل دروست کردنەوە کە هەرە زۆرینەیان لە بواری تەندروستی کارییان دەکرد. پاشان رۆژیکیان لەگەل هاوری سرود چوینە بەغدا و ریکمان خستن و پاشان تەسلیم بە هاورییانی بەغدامان کردن.\nئەگەر دەزگا ئەمنیەکان لە هەموو شوینیک هەبوون، بەلام ئێمەش زۆر بە وشیاریەوە کارەکانی خۆمان ئەنجامدەدا و زۆر بە هێمنی کارمان دەکرد و کەسێک ئەگەر زۆر لێ دلنیا نەبووینایە داوای هاتنە نیو رێکخستنەکانمان لێ نەدەکرد، بەلکو بە پێچەوانەوە هەندیک لەو هاورێیانەی کە بە ناچاری تەسلیم ببوونەوە، خۆیان داوایان دەکرد کە دەیانەویت پەیوەندی بە حزبەوە بکەنەوە. بەلام ئێمە خۆمان لە داواکاریەکانیان دەدزیەوە.\nهەر بۆ نمونە کاک فوئاد سدیق (کاک فواد پێشتر لەگەل ئیمەدابوو و کوریکی وشیار و چالاک بوو، ببووە پێشمەرگەو لە راگەیاندنی حزبدا کاری کردبوو و پاش ئەنفالەکان تەسلیم ببووەوە)، پاش تەسلیم بوونەوە زۆربەی کاتەکان ئێمەی دەدیت و چاوەروانی ئەوەی هەبوو کە داوای گەرانەوەی نیو حزبی لێبکەین. ئێوارەیەکی من و کاک هاشم (کاک هاشم کەسیکی وشیار و موتابعیکی باش بوو و جیگای متمانەی هەمووان. دوستی حزبمان بوو و منیش بە بەردەوامی ئەدەبیاتی حزبم پێدەدا) لەگەل کاک فوئاد لە یانەی راگەیاندن دانیشتبووین و کاک فوئاد لەگەل قسەکانی گلەیی ئەوەی کرد کە هاورێیان پێیان وتوە خۆت تەسلیم بکەرەوە و پاشان ئێمە لە نیو شاردا پەیوەندیت پێوە دەکەین. رووی قسەکانی لە من بوو، چونکە پێش ئەوەی بچیتە ریزەکانی پێشمەرگەوە ئاگاداری کاری حزبیی ئێمە بوو. لەگەل تەواو بوونی قسەکانی کاک فواد، کاک هاشم هەندێکی خواردبووە و یەکسەر رووی لەمن کرد و ووتی بۆ پەیوەندیی پێوە ناکەنەوە! منیش هەر ئەوەندەم پێکرا بلێم، بەداخەوە منیش هەر لە دوایی ئەنفالەکانەوە پەیوەندیم بە حزبەوە نەماوە! کاک هاشمیش هەر دەیوت پەیوەندی پێوە بکەنەوە.\nئەو کات بریارێکی حزبی هەبوو کە نابێت پەیوەندی بەوانەوە بکرێت کە تەسلیم بوونەتەوە. من پێموایە ئەوە بریارێکی سەلیم بوو بۆ پاراستنی رێکخراوەکانی حزب لەو کاتەدا. ئەو بارودۆخە زۆری نەکێشا و لەگەل داگیرکردنی کویت لەلایەن عیراقەوە، گورەپانەکە گورانکاری زۆری بەسەرداهات و کارەکانی ئێمەش زیاتر لە کاری نیمچە ئاشکرا نزیکتر دەبووە. خواستەکەی کاک فوئادیش هاتە دی و پەیوەندیم پێوە کردەوە و ئەو ماوەیە زۆر چالاک بوو هەر ئەو ماوەیە پەیوەندی حزبیمان لەگەل زۆریک لە هاورێیانی دابراو دروست کردەوە.\nلیرەدا حەز دەکەم باسی راستیەک بکەم، من خۆم لەو شارەدا هەلسوراویکی بەرچاو بووم و تا رادەیەک ئاگاداری جموجوولەکانی شاربووم و تا ئاستیک خەلکیکی زۆری سەر بە لایەنەکانی ترم دەناسی. هەر لەدوای ئەنفالەکانەوە تا راپەرین وا هەستم دەکرد کە بیجگە لە ریکخستنەکانی حزبمان و ریکخستنەکانی رەوتی کۆمۆنیست، ریکخراوێکی تر لەو شارە نەبوون. ئەوە مانای ئەوەنیە کە لایەنەکانی تر لایەنگریان نەبیت. بەلام من هەستم بە بوونی هیچ کاریکی ریکخراوی نەدەکرد بیجگە لە ریکخراوەکانی ئیمەو رەوتی کۆمۆنیست نەبیت.\nلەکاتی داگیرکردنی کویت لەلایەن عیراقەوە، من سەرباز بووم لە نەخۆشخانەی سەربازی هەولێر و کاتیکی زۆرم هەبوو بۆ کاری حزبی. زۆربەی روژەکان بەیانیان تا کاتژمیر دوو لە دەوام دەبووم و پاشان تا درەنگی شەو بە بەردەوامی بۆ کاری حزب دەسورامەوە. ئەوەی زۆر یارمەتی دەدام ئەوە بوو کە من بەبێ ترس دەسورامەوە و چونکە هەم جلی سەربازیم لەبەر دابوو هەم پێناسەی نەخوشخانەی سەربازی هەولیرم پێبوو. ئەو دەم پیێان دەووت (نزوول).\nئەوەی جیگای سەرنج بوو بەشی نەخوشخانەی سەربازی بوو بەناوی 'چاوەدێریی چڕ' کە من کارم تیا دەکرد. کارمەندەکانی ئەو بەشە زۆر نەبووین و تەنیا پینچ سەرباز و دوو نائیب زابت بووین. هەر پێنج سەربازەکە کورد بووین و دوو نائیب زابتەکەش خەلکی باشوری عیراق بوون. بەلام لەو پێنج کورە کوردەی لەوێ بووین سێ مان شیوعی بووین (من و هاورێ هەینی هەریری- هاورێ هەینی دەرچوی کۆلیژی تەمریز بوو و پەیوەندی لەگەل هاورییانی هەریر هەبوو- و هاورێ فەرهادی وەستا حەسەنی – هاورێ فەرهاد لە بنەمالەیەکی شیوعی بوو و برای شەهید هیوا بوو) کەسمان ئاگاداری پەیوەندی ئەوی تر نەبووین. چوارەمیش کورێکی گەرمیانی بوو بە ناوی جەبار کە نزیک بوو لە خومان و پێنجەمیش کاک موحسین بوو کە لایەنگری پارتی بوو، بەرپرسەکەشمان کورێکی عەرەب بوو لە راپەرین لەگەڵ ئێمە کەوت و تا کوتایی لەگەلمان مایەوە.\nئەو ماوەیەش لە نەخۆشخانەی سەربازی ئێمە روژانە گفتوگۆی سیاسیمان دەکرد. رۆژێکیان کۆمەلیک لە سەربازەکان و نائیب زابتەکان دانیشتبووین و باسی وەزعەکەمان دەکرد. لەگەل تێپەربوونی کات منیش قسەم کردو قسەکانم بەوە کۆتایی پێهێنا کە هەموو ئەو ناخوشی و کارەساتانەی بەسەر عیراقدا هاتووە هەموو لە ئەستوی حزبی بەعسدایە و بە مانی ئەو حزبە لە داهاتوشدا گەلانی عیراق خێر لە خۆیان نابینن! لەگەل کوتایی هاتنی قسەکانم یەک کەس لە شوێنەکە نەما، پاشان کاک هەینی هاتە لام و ووتی برۆ خۆت رزگارکە ئێستا دەتگرن!! بەلام من دەمزانی وەزعەکە گەیشتۆتە کۆی و کەس ئامادەنیە داهاتووی خۆی بەوانەوە ببەستیتەوە! ئەوانەی گوێیان لە قسەکان ببوو بەسەر سورمانەوە سەیریان دەکردم.\nپاش هێرشەکانی ئەمریکا بۆ سەر عیراق، بۆ ئەوەی نەخوشخانەی سەربازی نەکەوێتە بەر بوردومانی فروکەکانی ئەمریکا، گواسترایەوە بۆ نەخوشخانەی سیلی کونی هەولیر کە دەکەوتە گەرەکی شورش و سەر جادەی شەقلاوە. ئەو گواستنەوە بۆ من هەر زۆر باش بوو. چونکە بەیانیان پاش یەک کاتژمیر ئیزنم لە برادەرەکان وەردەگرت و بەسەر پەرژینەکەوە دەچومە دەرەوەی نەخۆشخانەو دەهاتمەو نیو شار بۆ کاری حزبی. لەگەل بەردەوامی هێرشەکانی ئەمریکا خەلکی ترسی لە رژێم کەمتر دەبوو و ژمارەیەکی یەکجار زۆریش لە سەربازەکان فیراریان کردبوو و هاتبونەوە نیو مال و حالی خویان و زۆرینەی خەلکیش بە ئاشکرا رەخنەیان لە رژێم دەگرت. هەر ئەو کات بوو هاورێیەکی خەلکی بەسرا بەناوی بەهجەت (هاوری بەهجەت پێشمەرگەیەکی حزب بوو پاش ١٩٨٤ رەوانەوەی ناوەوە کرابووە) کە لە حزب پچرابوو لە رێگای خزمێکی هاورێ شوان و هەژاردا (هاوری شوان ئەندامی حزب بوو و لە بنەمالەیەکی ناسراو بوو و مالیان لە گەرەکی ٩٢ بوو و هاوری هەژاریش خزمی ئەو بوو و لە بنەمالەیەکی شیوعی بوون) کە سەرباز بوو لە بەسرا خۆی گەیاندبووە شاری هەولێر بەنیازی ئەوەی بتوانی پەیوەندی حزبی دروستبکاتەوە.\nئێوارەیەک لە گەرەکی ٩٢ من دیتم و زۆرمان قسە کرد و ئەو نامەیەی بۆ حزبی ئامادەکردبوو لێم وەرگرت و کۆمەلیک (عەدەم تەعەروزی عەسکەریم پێدا) و بەلێنیدا پاش هەفتەیەکی تر بگەرێتەوە، بەلام ئەوەبوو رێگا گیراو نەیتوانی بێتەوە تا پاش راپەرین روژیک هاتەوە و منیش بردمە شەقلاوەو تەسلیمی هاورێیانی حزبی شیوعی عیراقم کرد.\nئێمە لە لیژنەکەماندا کوبوونەوەکانی خۆمان بە بەردەوامی دەکرد و ئەو ماوەیەش زوو زوو یەکترمان دەدیت. پەیوەندی بەردەوامیشمان لەگەل هێلە حزبیەکانی خوارەوە هەبوو. دوواکۆبوونەوەمان پێش راپەرینی شەشی ئازار، روژی شەممە ٢ی ئازار بوو، کۆبوونەوەکەش لە مالی هاورێ سلاح مەزن بوو. مالی هاوری سلاح کەوتبووە گەرەکی سەیداوە و نزیک کەندەکە، ئەو مالە بۆ زۆریکمان وەک مالی خۆمان بوو.\nبەشداربووانی ئەو کۆبوونەوەیە من و هاورێ سەلاح و هاورێ سرود و هاورێ بەکر حاجی بووین (هاورێ بەکر حاجی ئەوە یەکەم جار بوو لە کوبوونەوەکان لەگەلمان بەشدار بێت. ئەوەی من بزانم هەر تازەش هاتبووە نیو رێکخستنەکانی هەولیر و پیشتر لە شاری موسل بوو). هاورێ سرودیش سەرپەرشتی لێژنەکەمانی دەکرد و یەکێ لە کادیرەکانی حزب بوو کە بە نهینی لە نیو شاردا دەژیا، ئەو رۆژی من هەر لە دەوامەوە چوومە مالی کاک سلاح (مالی سلاح مەزن بۆ من وەک مالی خوم بوو، دایکە خەجێش زۆر بە خۆشەویستی هەلسوکەوتی لەگەل دەکرین). کە چوومە ژوورەوە کاک بەکر حاجی لەوێ بوو و کاک سلاح ئێمەی پێکناساند و کاک بەکر یەکسەر وتی تۆ برای ماموستا رزگاری؟ منیش وتم کام رزگار؟ وتی رزگاری بەتالیونی ٣١. منیش وتم بەداخەوە برانین ئەو مەسیحیە من ئیسلامم! کاک بەکر وتی وەلا دەنا هەر زۆر بەو دەچیت. پاش ماوەیەکی هاورێ سرودیش هات و دەستمان بە کۆبوونەوەکە کرد\nکۆبوونەوەکە کەمیک پاش کاتژمیری ٣ی پاش نیوەرۆ دەستی پیکردو لە ژووری میوانان دانیشتبوین و دایکە خەجیش لە بن هەیوانەکە سەیری دەرگای دەکردو و جارجاریش ئاوریکی لە ئیمە دەدایەو. ئەو دەیزانی کارەکەی ئیمە چەند ترسناکە، بۆیە هەتا ئیمە لە وێ بووین جارجار سەریکی لە دەرگا دەداو دەگەرایەوە شوینی خۆی.\nکۆبوونەوەکە تایبەت بوو بە وەزعی ئەوکات و بەرنامەی ئیمە بۆ پێشهاتەکان. پاش گفتوگۆیەکی زۆر بریارمان وەرگرت کە پیویستە چالاکیەکی گەورەی جەماوەری ئەنجامدەین. پاشان هەر لەو کۆبونەوەیەدا بریاری ئەو خۆپیشاندانەمان وەرگرت و زۆریش گفتوگۆمان لەسەر کرد. کاک سلاح لەگەل ئەوەبوو ٦ی مانگ زووە و با بۆ چەند رۆژیک دووای خەین، بەلام ئیمە لەگەل ئەوەدابووین کە پەلەبکریت و بویە ٦ی ئازارمان هەلبژارد کە تەنیا چوار رۆژ نیوانی کۆبونەوەکە و روژی چالاکیەکە بوو. ئێمە نیازمان وابوو کە دووانەکەوێت و بتوانین ئەو نارەزایەتیانەی لە باشوری عیراق هەیە بیکەینە نارەزایەتی سەرتاسەری و فشاریش لەسەر باشوور کەم کەینەوە.\nهەر لەو کۆبوونەوەیەدا هەموو کارەکان دابەش کران و شوێن و کاتی چالاکیەکەش دەستنیشان کرا. شوینەکە پێش گازینۆی کریکاران بوو و کاتەکەش دە و نیوی پێش نیوەرۆ بوو. هەلبژاردنی شوێنەکەش بۆ ئەوە دەگەرایەوە کە ئەو کات قەلەبالغترین شوێنی شار بوو. هەر لەو کۆبوونەوەشدا دروشمەکانمان هەلبژارد کە بریتی بوون لە (ئازادی، دیموکراتی، سەدام لاچی لە کورسی و، بژی هیزی پێشمەرگە سەدام نزیکی مەرگە). دەمانویست دروشمەکان بە شێوەیەک بێت گشتگیر بێت و بۆنی حزبێکی دیاریکراوی لێنەیەت بۆ ئەوەی هەموو خەلکی بتوانی بەشداربێت. ئەوەی کەمێک بە نەرێنی کاریگەری لەسەر ژمارەی بەشداربووان کرد، ئەو بریارە بوو کە لە کۆبوونەوەکەدا وەرمان گرتبوو کە ئەگەر ئەو رۆژە باران بێت، ئەوە چالاکیەکە دووادەخەین. ئەو روژیش بەیانیەکەی هەندیک پروشکە پروشک دەبارێ، بویە زۆریک لەوانە بریاربوو بەشداربن، ناهاتبوون. پیویستە ئەو راستیە هەموو کەس بیزانی بریاری ئەو خۆپیشاندانە و بەرنامەکەی لەو کۆبونەوەیەدا وەرگیرا.\nمن خۆم هەر پاش تەواو بوونی کۆبونەوەکە سەردانی هاورێ لاوەم کرد لە گەرەکی شورش (هاوری لاوە پێشمەرگەیەکی حزب بوو و پاش برینداربوونی تەسلیم ببووە و پاشان لە ریگای منەوە پەیوەندی بە حزبەوە کردەوە و لە گەرەکی شورش شانەیەکی چالاکی لە لاوانی گەرەکەکەی خۆیان دروست کردبوو). بریارەکەم پێراگەیاند و پێم وت پێویستە بتوانی بێجگە لە هاورێیان، زۆرینەی ئەوانەی متمانەت پێیانە ئاگاداریان کەیتەوە، پاشانیش بە هەمان شێوە هاورێیان شوان و هاورێ فواد و هاورێیانی ترم ئاگادار کردوە و هەولمدا هەموو ئەوانە ئاگاداربکەمەوە کە متمانەم پێیانە. هەر ئەو شەوە سەردانی کاک رەمەزان سەلیمم کردو بریارەکەم پێراگەیاندو ئەوەیش هەر چەند ئەندامی حزب نەبوو، بەلام دوستێکی نزیکمان بوو و زۆریش چالاکانە ئەدەبیاتی حزبی بلاو دەکردەوە، بۆ بەشداریش لە راپەرینی ٦ی ئازاردا، ئازایانە ژمارەیەکی زۆر لە برادەرانی خۆی بۆ ئەو چالاکیە هێنابوو. لە نیو نەخوشخانەی سەربازیش لەگەل ئەوانەی لە بەشی چاودیری چڕ لەگەلمان بوون ئاگادارم کردنەوە و کاک جەبار بەلێنی دا بێت و لەگەلمان بەشدار بێت.\nئێوارەیەک لە نیو بازاردا چاوم بە کاک ئیسماعیل (ئیسماعیل سەرسپی) کەوت کە کاک شیروانی لەگەلدا دابوو. من دەمزانی ئەوان لەگەل رێکخراوەکانی رەوتی کومۆنیست کاردەکەن، بەراستیش ئەو ریکخراوەیە هەم ژمارەیان زۆر بوو، هەمیش چالاک بوون لە نیو شاردا. لە سەرەتا باسی بەرنامەکەی خۆمانم بۆ کردن و پاشان بەنێوی حزب داوام لێکردن کە ئێوەش وەک رەوتی کومۆنیست لەگەلمان بەشداربن! بەلام بەداخەوە کاک شیروان بەو شێوەیەک وەلامی دایەوە (جاری تۆ خوت لەو جلە سەربازیانە رزگار بکە، ئەوجا باسی راپەرین بکە!) من تێگەیشتم کە نیازیان نیە لەگەلمان بەشداربن. بەلام ژمارەیەکی زۆر لەوانەی قسەم لەگەل دەکردن، بەلێنیان دەدا کە لەگەلماندا بەشداربن.\nبەکورتی لەماوەی ئەو چوار رۆژەدا، بێجگە لەو هێلە حزبیانەی من سەرپەرشتیم دەکردن، ئەوەی جێگای متمانە بوو ئاگادارم کردنەوە. ئێوارەی رۆژی پێنجی مانگ هەندیک زووتر گەرامەوە مالەوە و هەموو ئەوشتانەی کە قاچاخ بوون لەمالەوە نەمهێشتن و بە درێژیش قسەم لەگەل دایکم کرد. پێم وت کە باشترە بەیانی کەس لە مالەوە نەبێت. نەوەک دەزگایەکانی ئەمن بینە مالەوەو ئیوە لە مالەوە بگرن. دایکم هەندیک ئاگاداری بەرنامەکە بوو و دەیزانی چیمان بەدەستەوەیە. لەسەرەتا هەندیک داماوانە پرسی: ئیوە بە نیازن بە سینگی رووتەوە خۆتان باوینە بەر دەستی جاشان! حەزناکەم پێت بلیم مەچوو، چونکە ئەوەی من بتناسم هەر دەچیت، بەلام حەزدەکەم هەرچی روودەدات، با رووبدات. بەس حەزناکەم بتگرن و لە دائیرەی ئەمن تەعزیبت بدەن. منیش وەلامم دایەوە و وتم: دایە بەیانی شار ئازاد دەبیت و بەعس هیچی نەماوە. ئەو وتی کورم چوار جەلاوخۆری هەرماوە ئیوە بدەنە بەر دەستریژی گولان.\nهەر ئەو ئیوارەیە سەردانی کاک ئادهەمم کرد کە مالیان لەپشت مالی خومان بوو، ئەوەیش یاریدەدەری پزیشکی بوو و لە نەخوشخانەی سەربازیش لە بەشی قەلەم کاری دەکرد. پاش چاکی و چونی راستەوخۆ پێم وت من بەیانی نایەمە نەخوشخانە و وابریارە خوپێشاندان ئەنجامدەین. ئەگەر پێت کرا ئەوە غائیبیم مەنووسە ئەگەر پێشت نەکرا ئەوە لە دەسەلاتی تۆ دانیە و بەس ئاگادارم کەوە. چونکە من وا بریارم دابوو ئەگەر غائیب بدریم چیتر نەچمەوە سەربازی. ئەویش وتی من هەموو هەولێک دەدەم کە بەغائیبت نەنووسم. سوپاسم کردوو و گەرامەوە مالەوە. ئەو شەوە زۆر بیرم لە بەیانی دەکردەوە کە دەبێت چی رووبدات و رووداوەکە بەرەو کوێ بروات. نازانم کەی خەوم لێکەوت بەس دەزانم شەو درەنگ بوو.\nبەیانی زوو لە خەو هەستام، دیتم دایکم هەستاوە و نانی بەیانی حازرکردبوو. پیکەوە نانمان خوارد، ئەو روژە هیچ قسەی نەکرد هەر سەیری دەکردم. پاش نان خواردن خوم گۆری و جلە سەربازیەکانم لەبەر کردوو و دانیشتم و چاوەروانی کاک فوئاد سدیقم دەکرد کە بریار بوو بەیانی بێتە مالی ئێمەو هەردووکمان پێکەوە بروین بۆ شوێنی خوپێشاندانەکە. بەیانی زوو کاک فوئاد هات و لە دەرگای دا و منیش یەکسەر چووم دەرگام لێ کردەوە، کە چومە دەرێ و گەیشتینە سەر سوچەکە، ئاورم دایەوە دایکم لە بەردەرگا سەیرمان دەکات، بە چاویک سەیری دەکرین، وەک بلێیت ئەوە داواجارە دەمانبینیت و دەیەویت هەر چەند دەکریت سەیرمان کات!\nلەگەل کاک فواد پێکەوە بە پێیان بە نیو گەرەکی سەیداوە بەرەوە بازار بەرێکەوتین. لەسەرەتا سەردانی کازینو مەچکومان کردوو هەر لەبەر دەرگا چاومان بە کاک گوشاد کەوت. وادیار بوو ئەویش بۆ هەمان مەبەست هاتبووە بازاڕ. پاشان لەو ناوەیەدا دەسوراینەوە بۆ ئەوەی بزانین چی دەگوزەرێ. هیچ شتێکی نامۆمان بەرچاو نەکەوت، بەلام بە بەردەوامی هاورێیان دەبینران، کە لە دەوروو بەری شوێنی دەستنیشانکراو بۆ خۆپێشاندانەکە دەسورانەوە.\nپێویستە ئەو راستیەش بگوترێت، کە راستە ئێمە لە لێژنەکەی خۆمان بریاری ئەو خوپێشاندانەمان وەرگرت. بەلام زۆرینەی هێڵە حزبیەکانی تریش لەلایەن حزبەوە ئاگادارکرابوونەوە و بێجگە لە هێلە حزبیەکانی هەولێر، هاورێیانی عەنکاوە و شەقلاوەش ئاگادارکرابوونەوە و ئەوانیش ئامادەبوونیکی باشیان هەبوو. کات بە هێواشی دەرویشت و ئێمەش چاودیری شوێنەکەمان دەکرد. پێش کاتژمیر ١٠ی بەیانی هەندیک لە چەکدارەکانی مەفرەزەخاسەی عومەر سوفی رێک لە بەردەم چایخانەی کریکاران وەستابوون و پاشان ئەو ناوچەیان جێهێشت.\nلەگەل تێپەربوونی کات هاورێیان زیاتر دەبینران، کاک سلاح کە ئەو رۆژە چاویلکەیەکی تووببی لە چاوکردبوو و کاک بەکریش چاویلکەیەکی رەشی لە چاودابوو، لەگەڵ هاورێ سرود بەدیار کەوتن و هاورێیان ماموستا هوگر و شەهید سەعدونیش لەو لاوە وەستابوون و رێنماییان دەدایە هاورێیان.\nلەسەرەتادا هاورێ سرود هاتە لام و پرسیاری کردو وتی ئەوانەی تۆ ئاگادارت کردونەتەوە، هاتوون؟ منیش وتم ژماریەکی زۆریان ئامادەن و دەست پێبکەین باشترە نەوەک بۆ دەزگا ئەمنیەکان ئاشکرابین و پێش دەست پێکردنمان دەستمان لێوەشێنن. هەر ئەو کاتی کاک سلاح هاتە لام و لەتەکم راوەستا، منیش روومتیکرد و پێم وت ئەگەر دەزگا ئەمنیەکانی بەعس زانیاریان پێگەیشتبێت، ئەوە ئەمرۆ دەتوانن زۆرینەی شیوعیەکانی ئەو شارە بکوژن. هاوری سلاح وتی باوەرناکەم هیچ زانیاریەکیان پێگەیشتبیت، چونکە هیچ دیارنین. هەر واش بوو، هیچ زانیاریان لەسەر ئەو خوپێشاندانە پێنەگەیشتبوو.\nبەراستی ئەوە نیشانەی پاکی ریکخراوەکانی حزب و ئەو کەسانەی ئیمە ئاگادارمان کردبووونە، بوو. ئاخر هەولیر پراو پر کرابوو لە دەزگای ئەمنی. دیسان بەو هەموو دەزگایانە نەیان توانیبوو هیچ زانیاریەک لەسەر ئەو خۆپیشاندانەی ئیمە بریارماندابوو ئەنجامی دەین، بەدەست بینین. ئەو رۆژی دەزگا ئەمنیەکان هیچ بوونێکیان لە شوینەکە نەبوو.\nکاتژمیر دە و نیو تێپەری هێشتا دەست پێنەکرابوو و زۆرینەی هاورێیان دەهاتن و دەچوون و پرسیاریان دەکرد ئایا دەکرێت یان نا؟ ئەوە بوو کە زانرا ژمارەی ئامادەبوان زۆرە یەکسەر بریاری دەست پێکردنی خوپێشاندانەکە درا. لەسەرەتا هەموومان چوینە لای توتن فورشەکانی بن دیواری باغی شار. باغی شار وا هەلکەوتووە کە لایەکی کەوتوتە بەرامبەر مەخفەری خانەقا، لایەکەی تری ریک بەرامبەر گازینووی کریکاران بوو. زۆریک لەو توتن فرۆشانەی کە دوکانیان نەبوو لەبن ئەو دیوارە دادەنیشتن و توتنەکانی خۆیان دەفرۆشت. هەر لەگەل کوتایی ئەو دیوارە دا پیکابیک وەستابوو، هاورێی ئومیدی مەلا حەسەنی (هاوری ئومید هاورییەکی چالاکی ریکخستنەکانی ناوەوەی حزب بوو و کچی سەرکردە، مەلا حەسەن بوو)، لەگەل هاورێ دیداری شەقلاوە بەسەر پپکابێکە کەوتن و دەستیان بە هوتاف کێشان کرد.\nلەگەل بیستنی هوتافەکان ئەوانەی ئاگادار بووین لە دەوری یەک کۆبووینەوە، ئەوانە ئاگادار نەبوون و بە رێکەوت لە شوێنەکە بوون بە راکردن شوێنەکەیان چول کرد. دیمەنەکە زۆر سەیر بوو، ئێمە کۆمەلیک گەنج لە دەوەری یەک کوبوینەتەوە و خەلکیش هەم ئەوانەی لە پێشەوەمان هەم ئەوانەی لە پشتەومان بە پێچەوانەی ئێمە ڕایان دەکرد. هەرچەند ئیمە هوتافەکانمان دەگوتەوە خەلکەکە زیاتر پێچەوانەی ئیمە رایدەکرد. لەگەل هوتاف کێشانەکانیش هەندیک لە هاورێیان حەماسەت گرتنی و بە دەمانچەکانیان تەقەیان بۆ ئاسمان کرد. ئەو تەقانەش زیاتر خەلکەکەی ترساندو خەلکی وایاندەزانی ئەو تەقانە لە ئیمە دەکریت. پاش ماوەیەکی کورت خوپێشاندانەکە بەرەو مەخفەری خانەقا بەرێ کەوت و شێوازی هەروەلەی وەرگرت.\nهەرچەند ئیمە بەرنامەمان بوو لەوی دەست پێبکەین و بە شەقامەکەی پێش مەچکۆ بەرەو ساختومانی پاریزگای هەولیر بچین. بەلام خۆرسکانە هاورییان بەرەو مەخفەری خانەقا کەوتنە رێ. ئەوکاتی کومەلیک سەیارەی عەسکەری لەبەردەم مەخفەرەکە بوون، بۆ کرینی پێداویستیەکانی خۆیان لەوێ وەستابوون. بەلام بە دیتنی ئیمە بەپەلە ئەوێیان جێهێشت، هاورێی ئەبو کازم (هاوری ئەبو کازم کادیریکی پێشکەوتووی حزب بوو و لە نەتەوەی عەرەب بوو و بە نهینی لە هەولیر دەژیا)، جەمەدانییەکی سوری لە دەموچاوی خوی پێچابوو و هەولیدەدا بە عەرەبی قسەیان لەگەل بکات و بیانهێنێتە نیو خۆپێشاندانەکە؛ بەلام هەولەکانی بێ سوود بوون، هەموویان بەپەلە ناوچەکەیان جێهێشت و خوپێشاندانەکە بەرەو شەقامی شیخەڵا رۆیشت.\nهەرچەند ئێمە هوتافەکانمان دەگوتەوە، خەلکێکی زۆریش بە پەلە دوکانەکانی خۆیان دادەخست و شوێنەکەیان جێدەهێشت. بەلام هاورێیان بە حەماسەتێکی زۆرەوە بە بەردەوامی هوتافی دژ بە دەسەلاتی بەعس و خودی سەدامیان دەگوتەوە.\nئێستاش وا لەبەر چاومە، هاورێ بروای شەقلاوە (بروای مام قادری)، بە خۆی و نارنجوکێک لەپێشەوەی هاورێیان دەرویشت و جار جا خۆی دەسوراند و رووی لە هاورییان دەکردو پشتاو پشت دەرویشت. هاورێ ئەبو کازم لە دەستە راستی خوپێشاندانەکە بە هەروەلە دەرویشت و بە زمانی عەرەبی داوای لە خەلکی دەکرد بۆ نایەنە نیو خوپێشاندانەکە. بە عەرەبی هاواری دەکرد، من عەرەبم و دژی سەدامم ئیوە بۆ ناینە نیومان! هاورێ شەهید سەعدون لە دەستە چەپی خوپێشاندەران بوو. هەر چەند من هەر خۆم سەرباز بووم و جلی سەربازیم لەبەردا بوو، هاورێ فاروقی عەنکاوەش جلی ئەفسەری عەسکەری لەبەر کردبوو بۆ ئەوەی وانیشاندەین کە ئێمە عەسکەریشمان لەگەل دایە.\nئەوەی نیگەرانی کردبووین خەلکی نەدەهاتە نیومان، بەلکو هەر ئەو ژمارە هاورییە ماینەوە کە لەسەرەتاوە لەگەلدا بووین. خەلکی زۆر دەترسان و لێمان دوور دەکەوتنەوە، هەرچەند ئێمەش کەم نەبووین، ژمارەی هاورێیان لە نیوان ٢٠٠ بۆ ٢٥٠ بەشداربوو دەبوون. من هەموو بەشداربووەکانم نەدەناسی، بەلام ژمارەیەکی زۆر باشیانم دەناسی و ئەوەی من دیتم بێجگە لە هاورێیان و دوستەکانمان، کاک سلاح خوشناو کاک ئەحمەد حەیرانیش لە نیو خۆپێشاندەراندا بوون، کە هەردووکیان لایەنگری پارتی بوون و کاک فواد سدیق وەک دوو برادەری خۆی بانگهێشتی کردبوون بۆ بەشداری لە خوپێشاندانەکە.\nلە شەقامی شێخەلا هەر لە سەرەتاکەیدا خەلکی پێش ئەوەی ئیمە بیگەینی رایاندەکرد. زۆرینەی دوکانەکان داخران بوون یان دادەخران. زۆری نەبرد گەیشتینە سەر جادەی سی مەتری نیوان جسرەکەی سەیداوە و مەخفەری سەیداوە. هەموومان بە پەلە بەرەو مەخفەرەکە رویشتین. لەگەل گەیشتنمان بۆ بەردەم مەخفەری سەیداوە، وادیار بوو پولیسەکان دەرگای مەخفەریان لەسەر خویان داخستبوو و دیتمان لە ترسی خۆپێشاندەران دەیانویست لەسەربانەکە بە دیووی پشتەوە رابکەن. هەر ئەو کات ماموستا هۆگر نارنجوکێکی فرێدایە نیو مەخفەرەکە و لەگەل تەقینەوەی نارنجوکەکە زۆریک لە بەشداربووان بە پێلاقە لە دەرگای مەخفەرەکەیان دەدا. ئێمە تێپەرین و گەیشتینە رێگای کۆنی کوێیە کە بەرەوە شەست مەتری دەروات. ئەو شەقامە کەمێک دوکانی تێدایە و زیاتر ماڵن. زۆریک لە دانیشتوانی ئەو گەرەکە چووبوونە سەربانەکان و بە چەپلەو هەلهەلە پشتگیری خویان بۆ ئێمە دەردەبری، خوپێشاندەران بەبێ کێشە گەیشتینە سەر شەقامی شەست مەتری، پێش مزگەوتی حاجی مورادی.\nهەر لەوی لەسەر جادەی شەست مەتری بە دەستە راست چەکدارەکانی مامەند قەشقەی خائین (مامەند قەشقە ئامیر مەفرەزەخاسە بوو و کەسیکی تابلێیت تاوانبار بوو بەرامبەر تیکوشەرانی هەولیر. ئەو تاوانبارە هەر لە کۆتای حەفتاکانەوە لەگەل دەزگای ئەمنی بەعس کاری کردبوو. ئەو تاوانبارە ئیستا بەرپرسیارەتی هەیە لە نیو پارتیدا و لە شەری ناوەخوشدا دەوریکی یەکجار پیسی دیت بۆ گەرم کردنی شەرەکە)، دەسترێژیان لیکریدین. هەر چەند ئەوان نەدەوێران بێنە پێش، چونکە دەیانزانی ئێمەش چەکدارین؛ بەلام لە دورڕا دەست رێژیان بە بیکەی سی و کلاشینکۆف لێدەکرین و هەر لەوێیش خوپێشاندانەکە کوتایی هات و هاورێیان پەرتەیان لێکرد.\nپاش تۆزیک بیرکردنەوە بە خیرایی لە شەقامی شەست مەتری پەریمەوە و بە نیو مالەکانی گەرەکی گلکەند تێپەریم و خۆم گەیاندە سەر کەندەکەی کە کەوتوتە نیوان گەرەکی گلکەند و خانوەکانی مودیرعامەکان. پاش پەرینەوەم لە کەندەکە چومە نیو خانوەکانی مودیر عامەکان. لە نیوان خانوەکانی مودیر عامەکان و کەندەکە، ریگایەک هەبوو بۆ گەرەکەکانی سەرەوە دەچوو. خەلکیکی زۆر بە خیرایی لە دیوی بازارەوە بەو ریگایە بۆ گەرەکەکانی سەرەوە دەرویشتن. منیش پرسیارم لە هەندیکیان کرد و وتم ئەوە چی بووە؟ دوو کەس پیکەوە بوون ئاورییان دەدایەوە و وتیان لە بازار موزاهەرە بووە و ئیستا حکومەت بە کیمیایی لە شاری دەدا! هەر ئەو کاتی فروکە بە ئاسمانی هەولیردا دەسورانەوە. بە نیو خانوەکانی ئەمین عامەکان بە هیمنی دەرویشتم و دیتم چەکدارەکانی ماموستا نایف (ماموستا نایفیش ئامیر مەفرەزەخاسە بوو لەگەل پیاوانی بەعس لە راپەرین بەرەو موسل هەلات و تا روخانی سەدام هەر لەگەل دەزگا ئەمنیەکانی بەعس کاری دەکرد و پاش روخانی بەعس هاتەوە هەولیر و لە نیو پارتی بەرپرسایەتی وەرگرت) لەو ناوە پەرتەیان کردبوو. پاشان خۆم گەیاندە گەرەکی بەلاشاوە و لەویش چومە مالی جوانی خوشکم کە مالیان لە کوتایی گەرەکی ئیسکان بوو، نیوەرویەکەی لەوێبووم و پاشان بەرەو مالەوە چومەوە\nئەو کاتەی گەیشتمە سوچی کۆرانەکەی خۆمان، دیتم دایکم لەبەر دەرگا دانیشتبوو. چومە ژوورەوەو زۆر نەمامەوە و خوم گوری و یەکسەر چومە دەرێ و بۆ ئەوەی بزانم هاورێیان هەموو سەلامەتن. هەر بە پێیان چوومە ساحەی ریمان و هەر بە ریم چومە گەرەکی شورش و هاورێ لاوەم دیت و وتی ئێمە هەموومان سەلامەتین و پاشانیش هەر بە ریم گەرامەوە ساحەی ریمان و هەر بە ریمیش چومە گەرەکی ٩٢ بۆ مالی هاوری شوان. ئەویش وتی ئێمەش کەسمان نەگیراوە، لە گەرەکی ٩٢وە بە پێیان بەرەو گەرەکی باداوەدا چووم و سەردانی مالی کاک فوئاد سەدیقم کرد. ئەویش سەلامەت بوو. پێش چونەوەم بۆ مالەوە سەردانی مالی کاک رەمەزانم کرد، ئەوان جیرانمان بوون. ئەوەیش بە هەمان شێوە خۆی و هەموو هاورێیان سەلامەت بوون. پێش نووستن چوومە مالی کاک ئەدهەم و بۆ ئەوەی بزانم ئەمرۆ من لە نەخوشخانەی سەربازی غائیب دراوم یان نا! پاش چاکی و چۆنی یەکسەر وتی توانیم ناوت لە لیستی غائیبان نەنووسم، بەو هەوالە هەندیک دلم ئارام بووە و زیاتر هەستم بە سەرکەوتنی کارەکەمان دەکرد! هەر بۆ زانین، ئیمە کە هەموو ژیانمان بۆ کاری حزبی تەرخان کردبوو و بۆ کارەکانیش هەر هەمووی لەسەر حسابی خۆمان بوو، بیجگە لەمە مانگانەش ئابوونەی حزبیمان دەدا.\nزۆرینەی هاورێیانی بەشدار بوو پاش کوتایی راپەرینەکە توانیان خۆیان لەبەر چاوان بزرکەن. چونکە هیچ ئیلتیزامێکیان نەبوو، بەلام من بۆ بەیانییەکەی چوومە دەوام لە نەخوشخانەی سەربازی هەرچەند دەمزانی ئەگەر بگیرێم، سزاکەم لە سێدارەدان دەبێت. چونکە من سەربازبووم و لە حزبێکی ئوپوزیسیوندا کارم دەکرد کە ئامانجی رووخانی رژێم بوو. هەر گەیشتمە نەخۆشخانەی سەربازی یەکسەر زۆرینەی ئەوانەی ئاگادار بوون، هاتنە لام و پرسیاری خوپێشاندانەکەیان لێکردم و وتیان هەوالەکە زوو گەیشتە ئێرە و ئەو حزبیانەی ئێرە زۆر دەترسان.\nئەو روژی هەندیک بۆمن زەحمەت بوو تا دەوام کۆتایی هات. بەلام بەشیوەیەکی گشتی بە هێمنی رەت بوو. وا هەستم دەکرد هەمویان زیاتر لە جاران متمانەیان بە قسەکانم دەکرد و بە چاویکی ترەوە سەیریان دەکرم. چونکە لەو کاتەدا زۆرجاران کاتێک هەوالی ئەنجامدانی خۆپیشاندان بلاو دەبووە، یان بۆیان نەدەکرا یان ئەو ژمارە خەلکەیان بۆ کۆنەدەکرایەوە وا چاوەڕوانیان لێی هەبوو.\nبەلام خۆپێشاندانەکەی ٦ی ئازار، شوینی حزبی شیوعی لە نیو جەماوەردا بردە ئاستیکی بەرزو خاوەن توانایەکی گەورە. پاش ٦ی ئازار زۆریک لە خەلکی نارەزایی پەیوەندیان پێوەدەکردین و دەیانووت ئەگەر ئەو جارە بەرنامەیەکی واتان هەبوو ئێمەش ئاگادارکەنەوە و لەگەلتان بەشدار دەبین. ئیوارەی ٧ی مانگ کە چوومەوە مالەوە، هاورێ رزگار ئاکرەیی (ئیستا سەرپەرشتی سایدی حیواری موتەمەدین دەکات- هاوری رزگار پێشتر ئەو کاتەی قوتابی بوو لە زانکۆ موسل لەگەل ئیمە لە ریکخستنەکانی حزبماندا کاری دەکرد، بەلام پاشان وازی لە حزب هیناو چووە نیو ریکخستنەکانی رەوتی کۆمۆنیست و لەسەرەتای سالی ١٩٩٠وە لە هەولیر دەژیاو هەر لەو شارەش کریکاری دەکرد)، لەگەل دایکم لە هۆلەکە دانیشتبوون و چاوەرێی هاتنەوەی منیان دەکرد. پاش چاکی و چونی یەکسەر پیروزبایی خوپێشاندانەکەی لێکردم و وتی هاورێیانی رەوت منیان رەوانەکردووە ئەگەر هەر بەرنامەیەکی ترتان هەیە ئێمەیش حەزدەکەین لەگەلتان بەشدار بین. منیش سوپاسم کردن و بەلێنم پێدان کە لە کارەکانی داهاتومان ئاگاداریان دەکەینەوە. بە هەمان شێوەش هاورێیانی زەحمەتکێشیش کاکە هەڤالیان بۆ هەمان مەبەست رەوانەی لای من کرد و بەلێنم بەویشدا لە بەرنامەی داهاتوومان ئاگاداریان بکەینەوە.\nئەوەی زیاتر ورەی خەلکی بەرز کردەوە گەیشتنی هەوالی رزگارکردنی شاری رانیە بوو کە زۆرینەی خەلکی ئەو راستیەی لا دروست بوو کە دەکرێت رژێم لەشارەکان وەدەرنرێت. پاش رزگارکردنی شاری سلیمانیش ئەوە کارەکانی ئێمەش زیاتر ئاشکرای بەخۆوە دەدیت و زیاتر و زیاتر خەلکمان لە دەوەری کۆدەبووەوە و خومان بو رزگارکردنی شاری هەولیر ئامادە دەکرد.\nهەر لەو روژانەدا چەندین دەستەی چەکداریمان لەو شارە دروست کرد. کە زۆریک لەوانە ئەو پێشمەرگانەی حزب بوون کە لە دوای ئەنفالەکان بە ناچاری تەسلیم بە رژیم ببوونەوە. هەندیکیشیان لەو چەکدارانەی رژێم بوون کە دۆستی حزبمان بوون. ئەگەر چی رژیم روژی ١٠ی ئازاری کردە قەدەغەی هاتووچوو لە شاری هەولیردا، بەلام زۆریک لە خەلکی هەولیر بە تایبەتی لە گەرەکەکان بەگشتی و گەرەکە میلییەکان بە تایبەتی دەهاتنە دەرەوە و هەر بە نیمچە ئاشکرا گوییان لە رادیۆی شورش دەگرت کە ئەوکات سات بە سات هێرشەکانی جەماوەری بۆ سەر دامودەزگایەکانی رژیم لە شارەکان بلاو دەکردەوە. ئەو رۆژی هەر لە نەخۆشخانەی سەربازی لەگەل کاک فەرهاد حەسەن چووینە مالی ئەوان و، هەر لە مالی وان گویمان لە رادیووی شورش گرت و، هەوالی رزگارکردنی شاری شەقلاوەمان بیست.\nپاش نیوەرویەکەی، زۆرینەی خەلکی هەولیر بریاری قەدەغەی هاتووچویان شکاند و لەمالەکانیانەوە دەهاتنە دەرەێ. هەر ئەو ئیوارەیە من و هاورێ سرود سەردانی هاورێیانی شورشمان کردو و، پێمان راگەیاندن کە بەیانی روژی رزگاری شاری هەولێرە. پێشتریش ئەو هەوالەمان دابووە زۆرینەی هاورێیانمان و، پێشیان راگەیاندرابوو کە لەگەل رزگار کردنی هەولیر ئێمە بارەگای نیقابەی کرێکاران دەکەینە بارەگای سەرەکی خومان.\nراپەرینی شەشی ئازار، ئەگەر نەیتوانی شار ئازاد کات، بەلام ئەو ترسە گەورەیی لەسەر دلی دانیشتوانی هەولیر هەبوو، تێکیشکاند. لە هەمان کاتدا پەیامێکی ئاشکرای دایە خەلکی شار کە هێزیکی چەکداری رێکخراو لەو شارەدا هەیە و دەتوانی لە کاتی پێویستدا پێشرەویان بکات و بەرگرییان لیبکات. لە هەمان کاتدا پەیامێکی ئاشکرای گەیاندە دەسەلات و پیاوەکانی کە لەو شارەدا هێزێکی رێکخراوی چەکدار هەیە و ئامادەیە لەکاتی پێویستدا مولگە و بارەگایەکانیان بەسەردا بروخینی. هەر ئەو هۆکارەش بوو کە شاریکی وەک هەولیر، کە بیجگە لە فەیلەقی پێنج و مەنزومەی شیمالی و چەندین دەزگای ئەمنی و سەدان مەفرەزەخاسەی تیدابوو، بە چەند کاتژمیریک رزگار بکریت.\nراپەرینی شەشی ئازار، بەشێکە لە دەورو کاریگەریی شیوعیەکان لە پێش راپەرین و رۆژانی راپەریندا لەو شارەدا. ئیستا دەبیت سەرانی حزبی شیوعی لە خۆیان بپرسن ئایا ئەوان ئیستا لە کۆیندەری هاوکێشەکانن لە رووداوەکانی کوردستاندا؟ کە ماوەیەکە لە پێناو بەرژەوەندی و ئیمتیازی خۆیاندا، حزبیان گەیاندە ئاستیک کە نەوەی نۆی گوێی لە داستانیکی وادەبیت، ناچیتەی ئەقلی کە ئەو حزبەی ئیستا بوو وا رۆژانیک ئەو کاریگەرییەی هەبووە! ئیستا زۆریک لە تیکوشەرانی دیرینی ئەو حزبە شەرم دەکەن باسی رابردووی تیکوشانی خۆیان لە نیو ئەو حزبدا بکەن.\nچەند شەقاوێك شۆڕبوونەوە بە...\nپێشەکی و کورتەیەک لەبارەی...\nلە ئاوێنەی تاریکەوە\nبەیەکداچوونی دوو دیمەن\nHistory of Kurdistan\nبرایەتی یەکەمین رۆژنامەی رۆژانە ...\nناساندن و بڵاوکردنەوەی دوو کتێبی پەروەردەیی بۆ منداڵان\nرۆمانی "چیرۆکی شۆڕش" کرا بە فارسی\nكۆتایی دونیا 1916\nو: نه‌ژاد عزیز سورمێ\nلە كێڵگەدا كۆدەبنەوە و\nبە لەپی دەستیان\nتەماتە لەسەر نێوچەوانی دادەنێ


هەواڵ / ڕاپۆرت :: 04/12/2019 :: 285 جار بینراوە\nتاگ :: كه‌ركوك ڕاپۆرت\nماوەی هەفتەیەکە بەناوی پشتیوانیکردن لە داواکاری خۆپیشاندەرانی بەغدا و پارێزگاکانی باشوری عێراق، دەوام لە زانکۆی کەرکوک پەکیکەوتووە، مامۆستایەکی زانکۆکەیش دەڵێت: "بۆشایی ئیداری وایکردوە خوێندکاران پابەندنەبن بەدەوامەوە".\nسەرەتای ئەم هەفتەیە هاوکات لەگەڵ کۆمەڵکوژییەکەی شاری ناسڕیەی باشوری عێراق، رێگا بە خوێندکاران درا رێوڕەسمی ماتەمینی وەکو هاوسۆزییەک بۆ قوربانیان رێکبخەن، بەڵام بەشێک لە خوێندکارانی عەرەب ئەو دۆخەیان قۆستەوە و بڕیاری بایکۆتیان لە خوێندن راگەیاند.\nلە دوو رۆژی رابردویشدا خوێندکارانی عەرەب و تورکمان لەبەردەم بینای زانکۆ گردبونەوەی ناڕەزایەتیان رێکخست و نەچونە هۆڵەکانی خوێندنەوە، تا کار گەیشتە ئەوەی وێنەی هادی عامری سەرۆکی رێکخراوی بەدریان لەنزیک زانکۆکە دڕان.\nدکتۆر رێبوار محەمەد، مامۆستا لە زانکۆی کەرکوک بە دواڕۆژی راگەیاند: هۆکاری سەرەکی پابەندنەبوونی خوێندکاران بە دەوام لە زانکۆی کەرکوک بۆ هەڵپساردن یاخود نەبونی راگری کۆلیژەکان دەگەڕێتەوە کە لەچوارچێوەی گۆڕانکاری لە پێکهاتەی زانکۆدا لە پۆستەکانیان لادراون و هێشتا پڕکردنەوەی شوێنەکانیان بەهەڵواسراوی ماوەتەوە.\nوتیشی: "لەغیابی راگرەکان، یاریدەری راگرەکان کاری کۆلێژەکان بەڕێوەدەبەن ئەوەش وایکردوە بۆشایی ئیداری دروستبێت و سەرۆکی بەشەکان پابەندی دەوام نەبن و لێپرسینەوەش لە خوێندکاران نەکرێت بۆیە ئەم دۆخەی ئێستا هاتوەتە ئاراوە".\nبەپێی رێنماییەکانی وەزارەتی خوێندنی باڵا و توێژینەوەی زانستی عێراق، راگری کۆلێژەکان بۆ ماوەی چوار ساڵ لە پۆستەکانیان دەمێننەوە و دواتر دەگۆڕدرێن.\nلەماوەی رابوردودا و دوای پێکهێنانی حکومەتەکی عادل عەبدولمەهدی، وەزیری نوێی خوێندنی باڵا لە چوارچێوەی گۆڕانکارییەکان بۆ پێکهاتەی زانکۆکان بڕیاریدا بەدانانی کەسێکی کورد لە پۆستی سەرۆکی زانکۆی کەرکوک کە پێشتر ئەو پۆستە لەلای کەسایەتیەکی تورکمان بوو.\nلە گۆڕانکارییەکانی زانکۆدا رەچاوی دابەشکردنی پۆستەکان بەرێژەی ٣٢% کراوە لەنێوان پێکهاتەکانی پارێزگاکەدا بەشێوەیەک دانراوە هەر پێکهاتەی شەش راگری بەرکەوتوە.\nلەو بارەیەوە د. رێبوار محەمەد رونیکردەوە: بەپێی گۆڕانکارییەکان شه‌ش کۆلێژ بەر کورد دەکەوێت کە بریتین لە کۆلێژه‌كانی (پەرستاری، یاسا، پزیشکی، ئاداب، پەروەردەی وەرزش و پەروەردەی مرۆڤایەتیەکان).\nبەپێی زانیارییەکانی دواڕۆژ، یەکێتی و پارتی رێککەوتوون لە پشکی کورد، راگری چوار کۆلێژ بدرێت بە یەکێتی و دووانیان بدرێته پارتی.\nد. عومەر ئینجە دەستنیشانکراوە بۆ وەرگرتنی راگرایەتی کۆلێژی یاسا، د. کامەران شكور و د. هیوا ستار کاندیدن بۆ کۆلێژی پەرستاری، ئادابیش بۆ د. رێبوار محەمەد یەکلابوەتەوە، د. سەباح زەنگەنەیش دەستنیشانکراوە بۆ وەرگرتنی راگرایەتی کۆلێژی پزیشکی لەکاتێکدا وەرینەگرێت ئەوە د. گەیلان قادر دادەنرێت.\nبەڵام تاوەکو ئێستا بەهۆی ئەو دۆخەی لە بەغداد دەگوزەرێت پرسی دانانی راگرەکان بە هەڵواسراوی ماونەتەوە.\nهەر لەچوارچێوەی ئەو گۆڕانکاریانەشدا، جێگرانی سەرۆکی زانکۆ دراون بە عەرەب و تورکمان چونکە سەرۆکی زانکۆ لە پشکی کوردە.\nهونەر ئەحمەد، لێپرسراوی لقی زانکۆو پەیمانگەکانی کۆمەڵەی خوێندکاران بەدواڕۆژی راگەیاند: بەهۆی مانگرتنی خوێندکارانی عەرەب و تورکمان لە پڕۆسەی خوێندن وایکردوە دەوام لەزۆربەی کۆلێژەکان رابوەستێت کە بەهۆیەوە خوێندکارانی کوردیش دەوام ناکەن.\nوتیشی: "خوێندکارانی کورد ئاگاداردەکەینەوە سەرەتای هەفتەی داهاتوو بایکۆت بشکێنن و پابەندبن بەخوێندنەوە، داوایش لە پێکهاتەکانی دیکەش دەکەین کۆتایی بەو دۆخە بهێنن چونکە بەزیانی خوێندکاران دەشکێتەوە".\nدواڕۆژ زانیوێتی کە بەشێک لە مامۆستایانی زانکۆ لەگەڵ سەرۆکی زانکۆ قسەیان کردوە و داوایانکردوە کێشەی راگرەکان یەکلاییبکاتەوە کە بوەتە هۆی دروستبونی بۆشایی ئیداری و بێسەروبەری کە دەوامی لە زانکۆدا پەکخستوە.\nسەرۆکی زانکۆیش بەڵێنی داوە لەماوەی ئەم دوو رۆژەدا چارەسەرێک بدۆزێتەوە یاخود بە بڕیاری هەڵوەشاندنەوەی جێگرانی راگری کۆلێژەکان بچێتەوە کە پێشوتر ده‌ریكردووه.\nمانگرتنی خوێندکارانی زانکۆی کەرکوک لەکاتێکدایە کە لەم هەفتەیەدا راکان جبوری، پارێزگاری کاتی کەرکوک کە هاوکات سەرۆکی لیژنەی باڵای ئەمنییە رایگەیاند: هەر گردبونەوە و بایکۆتکردنێک لە پڕۆسەی خوێندن بەبێ ئاگاداری لیژنەی ئەمنی و وەرگرتنی مۆڵەت لە ئیدارەی شارەکە، بەسەرپێچیکردنی یاسا لە قەڵەم دەدرێت.


گوتیرێس: ئێستا کاتی ئەوە هاتووە دۆزەخی غوتەی ڕۆژهەڵات بوەستێنرێت\nئەنتۆنیۆ گوتیرێس، سکرتێری گشتی نەتەوە یەکگرتووەکان\nسکرتێری گشتی نەتەوە یەکگرتووەکان دەڵێت ئێستا ڕێک کاتی ئەوەیە ئەو دۆزەخەی لەسەر زەوی داخراوە ڕابگیرێت.\nئەم لێدوانەی ئەنتۆنیۆ گوتیرێس، وەک ئاماژەیەکە بە ناوچەی غوتەی ڕۆژهەڵات لە سوریا.\nئەنتۆنیۆ گوتیرێس داوای لە هەموو لایەنەکانی ناو سوریا کردووە تا وابەستەی ئەو ئاگربەستە بن کە نەتەوە یەکگرتووەکان پشتیوانی دەکات.\nئەمەش یەکەمین لێدوانی سکرتێری گشتی نەتەوە یەکگرتووەکانە لەسەر ئەو ئاگربەستە، لەوەتای پازدە ئەندامەکەی ئەنجومەنی ئاسایش بە تێکڕای دەنگ پەسەندیان کرد.\nبەڵام سەرۆکی بەشی مافەکانی مرۆڤ لە ڕێکخراوی نەتەوە یەکگرتووەکان دوو دڵی و گومانی خۆی دەربڕیوە سەبارەت بە جێبەجێکردنی ئەو ئاگربەستە سی ڕۆژییە.\nزەید ڕەعد ئەلحوسەین لە لێدوانەکەی ئەمڕۆ دووشەممەیدا لە ئەنجومەنی مافەکانی مرۆڤ لە ژنێڤ وتوویەتی هێشتاش هێرشە ئاسمانییەکان بەردەوامن بۆسەر ناوچەکانی سەرهەڵداوانی لێن لە دەوروبەری دیمەشق.\nزەید ئەلحوسەین لەو کۆبوونەوەیەیدا داوای جێبەجێکردنێکی تەواوەتی ئەو ئاگربەستە کاتییەی کردووە و دەشڵێت هەموو هۆکارێک هەیە کە پێویستە وریایی و ئاگاهییەکی زۆر هەبن لەو ڕوانگەیەوەی حەوت ساڵە نەتوانراوە توندوتیژییەکانی ناو سوریا ڕابگیرێن.\nڕێکخراوی سوریایی بۆ چاودێریکردنی مافەکانی مرۆڤ دەڵێت وێڕای بڕیاری ئاگربەست لەلایەن نەتەوە یەکگرتووەکانەوە، بۆردومانە نوێیەکانی حکومەتی سوریا بوونەتە مایەی کوژرانی 10 کەس لە ناوچەکانی ڕۆژهەڵاتی دیمەشق.\nبەپێی ئەو بڕیارە پێویستە شەڕ و توندوتیژییەکان لە تەواوی سوریادا ڕابگیرێن، بەڵام هێشتاش وەک سەرچاوەکان ئاماژەی پێدەکەن لێرە و لەوێی وڵاتەکەدا شەڕ و توندوتیژی بەردەوامن.\nلەلایەکی تریشەوە هەر ئەمڕۆ دووشەممە ئیمانوێل ماکرۆن سەرۆکی فەڕەنسا بە ڕەجەب تەیب ئەردۆغان سەرۆکی تورکیای وتووە پێویستە ئەو ئاگربەستەی سوریا لە تەواوی سەریادا جێبەجێبکرێت بە شاری عەفرینیشەوە.\nتورکیا بۆ زیاتر لە مانگێکە دەستیکردووە بە هێرشکردنە سەر شاری کوردنشینی عەفرین دژی هێزە کوردییەکانی لەوێن.\nهاوکاتی پەیوەندییە تەلەفونییەکەی نێوانی سەرۆکی فەڕەنسا و سەرۆکی تورکیا، ماکرۆن وتوویەتی ئەو ئاگربەستە 30 ڕۆژییە بۆ هەموو ناوچەکانی سوریایە و دەشبێت لە هەموو لایەک لە هەموو شوێنێکی سوریادا بەبێ دواکەوتن جێبەجێی بکەن.


پارێزەری سایت لۆک بۆ ماڵپەڕەکەت - هۆست کورد\nپارێزەری سایت لۆک بۆ ماڵپەڕەکەت\nبە شێوەی ئۆتۆماتیکی سکانی ماڵپەڕەکەت بکە بۆ Malware و ناوبانگت بپارێزە\nگۆڕینی شێوازی بینین\nپاکێج و نرخەکان\nماڵپەڕەکەت هاك کراوە؟\nسیستمی ئاسایشی ماڵپەڕەکەت و پاراستنی ماڵپەڕەکەت لە ڤایرۆس ماڵوەیر\nسایت لۆك SiteLock™, پێشەنگە لە جیهاندا لە بواری ئاسایش و پاراستنی وێب، کە ئارامی و دڵنیایی دەبەخشێتە ماڵپەڕەکەت.\nسکانی ڕۆژانەی سایت لۆك لاوازیەکانی ماڵپەڕەکەت و کۆدە زیانبەخشەکانی سەر ماڵپەڕەکەت دیاری دەکات و وە بە شێوەی خۆکار دەیانسڕێتەوە بۆ ئەوەی ماڵپەڕەکەت و بەکارهێنەرانی ماڵپەڕەکەت بپارێزێت.\nلە گەڵ ئەوەش دا تۆ باجی کۆمپانیای سایت لۆک وەردەگری کە متمانە لای بەکارهێنەرانی ماڵپەڕەکەت دروست دەکات و دڵنیاییان پێ دەبەخشێت کە ئەمەش سەلمێنراوە و ڕۆڵی هەبووە لە زیاد کردنی مامەڵەکانت لە سەر ئینتەرنێت دا.\nپاکێجەکانی سایت لۆك بەروارد بکە\nتایبەتمەندی پاراستنی پڕۆفێشناڵ بۆ ماڵپەڕەکەت\nماڵپەڕەکەت سکان بکە و بگەڕێ بۆ ماڵوەیر و لاوازی\nسکانی ڕۆژانە بۆ ماڵوەیر\nژمارەی لاپەڕە 25\nسکانی ڕؤژانە بۆ بلاك لیست\nنمرەی مەترسی سایت لۆك\nسکانی فایلەکانی ماڵپەڕەکەت One Time\nسکان بۆ SQL Injection One Time\nسکان بۆ Cross Site (XSS) One Time\nکۆدی لاواز و نەگونجاو بدۆزەرەوە وبە شێوەی خۆکار بیسڕەوە\nژمارەی لاپەڕە 500\nسکانی فایلەکانی ماڵپەڕەکەت Daily\nسکان بۆ SQL Injection Daily\nسکان بۆ Cross Site (XSS) Daily\nسکانی زیرەکی ڕۆژانە\nسڕینەوەی ماڵوەیر بە شێوەی خۆکار\nچاودێری Spam BlackList\nدۆزینەوە و چارەسەری کێشەکانی ماڵپەڕەکەت و خێراتر کردنی\nدیواری ئاگرین Firewall بۆ ماڵپەڕەکەت\nتایبەتمەندی Global CDN\nتایبەتمەندیەکانی سایت لۆك\nچەندین تایبەتمەندی لە خۆ دەگرێت کە دروست کراون بە مەبەستی پاراستنی ماڵپەڕەکەت و ناوبانگی بزنسەکەت:\nسکان بۆ ماڵوەیر Malware\nبە شێوەیەکی چالاک چاودێری دەکات بۆ هەر ماڵوەیرێك کە لە ماڵپەڕەکەت دا هەبێت و ئاگادارت دەکاتەوە لێیان.\nبە شێوەی خۆکار ماڵوەیرەکان دەسڕێتەوە\nئەگەر لە کاتی سکان دا هەر شتێکی دۆزیەوە، ئەوا بە شێوەی خۆکار و بە سەلامەتی ئەو ماڵوێرە دەسڕێتەوە.\nسکانی لاوازی ماڵپەڕەکەت دەکات\nبە شێوەی خۆکار چێکی کۆدی ماڵپەڕەکەت دەکات بۆ ئەوەی بزانێت نوێکراوەیە و لە لاوازیەکان ئاگادارت دەکاتەوە.\nپاراستن لە دژی OWASP\nپاراستن لە دژی باوترین ١٠ کەم کوڕی کە ماڵپەڕەکان کە لە لایەن OWASP ەوە دیاری کراوە کە کۆمەڵەیەکی تایبەتن لە دیاری کردنی کەم و کوڕیەکاندا.\nباجی سایت لۆك\nدڵنیای دەبەخشیتە بەکارهێنەرانی ماڵپەڕەکەت کە پارێزراوە لە لایەن سایت لۆكەوە.\nسیستمی پاراستن FireWall\nئەپلیکەیشنی فایەروۆڵی TrueShield™ ماڵپەڕەکەت دەپارێزێت لە دژی هاکەران و ئەتاکەرەکانی سەر ماڵپەڕەکەت.\nسکانی ڕۆژانە یارمەتیت دەدات کە بە زوویی ماڵوەیرەکانی ماڵپەڕەکەت بدۆزرێنەوە پێش ئەوەی لە لایەن ئامێرەکانی گەڕانەوە بدۆزرێتەوە و ماڵپەڕەکەت بلاک لیست بکرێت.\nدامەزراندنی خێرا و خۆکار\nئەم تایبەتمەندیە زۆر بە خێرایی و بە شێوەی خۆکار دادەبەزێنرێتە سەر ماڵپەڕەکەت بە بێ ئەوەی پێویست بکات هیچ شتێك بکەی.\nتۆڕی گەیاندنی ناوەڕۆك (CDN)\nماڵپەڕەکەت خێرا بکە بە بڵاو کردنەوەی ناوەڕۆکەکانی ماڵپەڕەکەت لەو داتاسێنتەرانەی کە بڵاو بونەتەوە بە جیهاندا ئەمەش وا دەکات کە سەردانکەرانی ماڵپەڕەکەت ناوەڕۆکەکانیان لە نزیکترین شوێن لێیانەوە بە دەست دەگات.\nچارەسەری بکە بە بەکارهێنانی پاکێجی فریاکەوتنی سایت لۆك\nئەگەر هێرش کراوەتە سەر ماڵپەڕەکەت و لە کار کەوتووە، دەتوانی زۆر بە خێرایی یارمەتی فریاکەوتنت بە دەست بگات بە مەبەستی چاك کردنەوەی ماڵپەڕەکەت لە خێراترین کاتدا. پاکێجی فریاکەوتن بەم شێوەیەی خوارەوە یارمەتیت دەدات:\nخێراترین کاتی وەڵامدانەوەبە مەبەستی شیکردنەوە و کار بۆ چاککردنەوەی ماڵپەڕەکەت تەنها لە ماوەی 30 خولەکدا.\nسڕینەوەی ماڵوەیر بە تەواوی\nئەگەر تەکنەلۆجیای ئۆتۆماتیکی نەیتوانی ناوەڕۆکە زیانبەخشەکە لاببات، ئەوا ئێمە خاوێنکردنەوەی دەستی ئەنجام ئەدەین.\nلە لیستی پێشەوەی چارەسەر دای\nلەگەڵ پاکێجی فریاکەوتن ئەوا تۆ لە ڕیزی سەرەوەی ئەوانەی کە پێویستیان بە چارەسەرە.\n٧ ڕۆژ پاش چارەسەر\nئێمە بەردەوام دەبین لە چاودێری کردنی ماڵپەڕەکەت بۆ ماوەی 7 ڕۆژ دوای کێشەکە بۆ دڵنیابوون لەوەی کە سایتەکەت توشی گرفت نابێتەوە.\nبەردەوام ماڵپەڕەکەت نوێدەکرێتەوە بە درێژایی پرۆسەی پاککردنەوە و چاککردنەوەی ماڵپەڕەکەت.\nیەك جار پارە دەدەیت\nتەنها یەك جار پارەی پاکێجی فریاکەوتن دەدەیت و دواتر هیچ پارەیەکی تر یان بەشداری مانگانە نادەیت.\nتەنها بە $199.99 یەک جار بۆ ٧ ڕۆژ پاراستن\nسایت لۆك SiteLock چیە؟\nسایت لۆك خزمەتگوزاری ئاسایشی وێب بە شێوەیەکی زۆر خێرا و سادە و هەرزان بۆ ماڵپەڕەکان دابین دەکات لە هەموو قەبارەیەکدا. کۆمپانیاکە لە ساڵی ٢٠٠٨ دا دامەزراوە کە لە ئێستا دا زیاتر لە ١٢ ملیۆن ماڵپەڕ دەپارێزێت لە سەرتاسەری جیهاندا. سۆلیوشنی کلاودی سایت لۆك خزمەتگوزاری پاراستنی ماڵپەڕ پێشکەش دەکات لە شێوەی سڕینەوە و پاککردنەوەی ماڵپەڕەکەت لە ماڵوەیر و پاراستن لە هێرشی DDos و خێراکردنی ماڵپەڕ و هەڵسەنگاندنی مەترسیەکانی سەر ماڵپەڕ.\nبۆ ئەوەی زیاتر بزانی لە سەر سایتلۆك، سەیری ڤیدیۆی 'How SiteLock Works' بکە بە کلیك کردن لێرە\nسایت لۆك چی دەکات؟\nسایت لۆك ئاسایشی وێب بە گشتی دەستەبەر دەکات. پشکنینی ڕۆژانە بۆ وێبسایت دەکات بە مەبەستی دیاری کردنی لاوازیەکانی و ئەو ماڵوەیرانەی کە تێیدایە. کاتێک لاوازییەکان دەدۆزرێنەوە، دەستبەجێ ئاگادارت دەکاتەوە. بە پشت بەستن بە سکانەری SiteLock، بە شێوەیەکی خۆکار هەر جۆرە ماڵوەیرێك لادەدات لە ماڵپەڕەکەت. بۆ ئەو ماڵپەڕانەی کە CMS یان سیستمی ڕێکخراوی ناوەڕۆك بە کار دەهێنن ئەوا بە شێوەی خۆکار پاچیان بۆ ئامادە دەکات.\nسایت لۆك دەتوانێت سکانی چ جۆرە کێشەیەك بکات؟\nسایت لۆك تەکنەلۆجیای تایبەت بە سکان کردنی ماڵپەڕەکانی هەیە بۆ کێشە و گرفتەکان:\nسایت لۆك ڕۆژانە سکانی فایلەکانی ماڵپەڕەکەت دەکات بۆ گەڕان بە دوای ماڵوەیر دا. هەر کاتێك ماڵوەیرێك دۆزرایەوە، ئەوا ڕاستەوخۆ ئاگاداری خاوەنی ماڵپەڕەکە دەکرێتەوە. هەروەها دەتوانێت بە شێوەی خۆکاریش ماڵوەیرەکان بسڕێتەوە ئاگار کارا کرا.\nسایت لۆك سکانی فایلەکانی ماڵپەڕەکەت دەکات بە مەبەستی دۆزینەوەی لاوازی لە کۆدەکانت کە دەبێتە هۆی مەترسی بۆ سەر ماڵپەڕەکەت.\nسایت لۆك تەکنەلۆجیای تایبەت بە پاچ کردن و چاك کردنەوەی لاوازیەکانی سەر CMS واتە Content Management System ەکانی هەیە.\nماڵوەیر Malware و لاوازی چیە؟\nلاوازی ماڵپەڕ بریتیە لە لاوازی لە کۆدەکاندا یان کارنەکردنی بەشێك لە کۆدەکان یان فایلەکانی ماڵپەڕەکەت، کە ئەمەش ڕێکە بە هێرشبەران Attacker دەدات کە بە ئاسانی هێرش بکەنە سەر ماڵپەڕەکەت و بەشێکی کۆنتڕۆڵ بکەن، وە هەندێك جار سێرڤەرەکەشت. زۆربەی جار لاوازیەکان لە لایەن botnet ەکانەوە سودیان لێ دابینرێت کە بە شێوەی خۆکار کار دەکەن.\nماڵوەیر Malware لێکدراوی دوو وشەی malicious software ە کە بە واتای سۆفتوێری زیانبەخش دێت، کە بە کار دێت بە مەبەستی دەست گەیشتن بە هەندێك زانیاری هەستیاری ماڵپەڕەکەت و پاشان چوونە ناو ماڵپەڕەکەتەوە و هەندێك جاریش دەست گرتن بە سەر کۆمپیوتەرەکەت دا.\nئایا سایت لۆك ماڵپەڕ خاو دەکاتەوە؟\nنەخێر، لە کاتی سکان کردنی ماڵپەڕ دا، سایت لۆك فایلە پەیوەندیدارەکان دادەگرێتە سەر سێرڤەرێکی پارێزراو و لەوێدا کرداری سکان کردنەکە ئەنجام دەدات. هیچ کاریگەریەکی لە سەر ماڵپەڕەکەت نابێت لە ڕووی ناوەڕۆکەوە یان خێراییەوە یان سەرچاوە بەکارهاتوەکانی سێرڤەرەکەتەوە.\nباج یان مۆری سایت لۆك SiteLock Seal چیە؟\nباج یان لۆگۆی پاراستنی سایت لۆك لە هەموو جیهاندا ناسراوە و دەتوانی لە سەر ماڵپەڕەکەت دایبنێی. بە مەبەستی دەرخستنی ئەوەی کە ماڵپەڕەکەت پارێزراوە و هیچ جۆرە ماڵوەیرێکی تێدا نیە. بۆ دانانی باجی سیت لۆك لە ماڵپەڕەکەت، تەنها ئەو کۆدەی کە لە سایت لۆکەوە دەتدرێتی لە بەشی ژێرەوە Footer ی ماڵپەڕەکەت دایبنێ و تەواو.


سوید لە مۆندیالدا سەرکەوتنێکی گرنگی تۆمارکرد\nسوید بە گۆڵێکی بێ بەرامبەر لە سویسرا بردەوە. بەم ئەنجامە ،هەڵبژاردەی سوید گەیشتە قۆناغی چارەکی کۆتایی و سویسراش ماڵئاوایی لە مۆندیال کرد.\nسوید توانی بە تۆمارکردنی گۆڵێک لەلایەن یاریزانی ژمارە ١٠ سویدە ئێمیل فۆرشبێری بەسەر سویسرادا سەرکەوتوو و خۆی بگەیەنەتە قۆناغی هەشتەمی مۆندیالی ٢٠١٨ کە لە ڕووسیا بەڕێوە دەچێت.\nجێ باسە فۆرشبێری لە خولەکی ٦٦ دا توانی تەنها گۆڵی یارییەکە لە سودی هەڵبژاردەی سوید تۆمار بکات . بەم گۆڵەی فۆرشبێری سوید توانی لە سەرکەوتوونەکانی لە جامی جیهانیدا بەردەوام بێت و هەتاوەکو ئێستا لە هەموو یاییە ئەنجامدراوەکاندا، هەڵبژاردە سوید توانیویەتی گۆڵ لە بەرامبەرەکەی تۆمار بکات.\nهەروەها ئەمشەو دواهەمین یارییەکانیی قۆناغی شانزەدا ئەنجام دەدرێت. تەنها یارییەک کە لەم قۆناغەدا ماوە لە نێوان هەڵبژاردەی بەریتانیا و کۆڵۆمبیایە ئەنجام دەدرێت. براوەی ئەم دوو هەڵبژاردەش لە داهاتوودا ڕووبەڕووی هەڵبژاردەی سوید دەبێتەوە.\nکۆی سه‌ردان: 17640057


کۆنگرەی نەتەوەیی لەنێوان خەون و واقیعدا..!\nMonday, 11.04.2019, 12:53\nپتر لە ٢٠ ساڵە پارتی کرێکارانی کوردستان دروشمی پێکهێنانی کۆنگرەی نەتەوەیی بەرز کردۆتەوە، و زۆر بەهەندەوە خەبات بۆ بەدەستهێنانی ئەم دروشمە دەکات. گەرچی ئێستا دەزگایەک بە ناوی کۆنگرەی نەتەوەیی کوردستان (کەنەکە) لە ئارادایە. بەڵام ئەمە ئەو دەزگایە نییە کە خواستی سەرەکی پەکەکەیە و لەواقیعیشدا ئەو دەزگایە نییە کە هیواکانی لەسەر بنیات بنرێت. چونکە کۆنگرەی نەتەوەیی کاتێک کارا و خاوەن کارییگەریی دەبێت کە هەموو، یان لانیکەم پارت و هێزە سەرکییەکانی هەر چوار پارچەی کوردستان لەوێدا جێگای خۆیان بگرن. کە تا ئێستا ئەم کارە پێکنەهاتووە. کۆسپ و تەگەرەی هەرە سەرەکیش لەباشووری کوردستانەوەیە.\nمەبەست لە پێکهێنانی وەها دامەزراوەیەک بریتییە لە: چارەسەرکردنی کێشە ناوخۆییەکان، لەڕێگای دیالۆگ و بەچاودێری هەموو لایەنەکان. ڕاوێژکردن سەبارەت پرسە چارەنووسسازەکان. ڕووبەڕووبوونەوەی مەترسییە دەرەکییەکان لەڕێگای نەخشە و پلانی هاوبەشەوە. و پێکهێنانی لۆبیەک بۆکورد کەلەسەر ئاستی نێودەوڵەتی خاوەن ڕۆڵ و کارییگەریی بێت… و چەندان پرس و بابەتی تر. بەڵام زۆر بەسادەیی دیارە کە وەها کۆنگرەیەک لەم قۆناغەدا و تائایدەیەکی نزیکیش نە پێکدێت و نەئەمانەی پێ بەدەست دەخرێت. لەبەر ئەوەی پارتە سەرەکیەکانی باشوور لەسەووی هەموویانەوە، پارتی و یەکیەتی سەرەڕای ئەوەی خاوەن بڕیاری خۆیان نین، دەشخوازن وەها دەزگایەک لەژێر فەرمانی ئەواندابێت، و لەئاکامدا بۆ سوودی پارتایەتی تەرخانی بکەن. ئەوەی پەیوەندی بەیەکیەتییەوە بێت، نە هیچکات دژی کۆنگرەی نەتەوەیی بووە و نەلەگەڵیشی بووە. هەرکات باس هاتبێتە گۆڕێ بە زمانێک گووتوویەتی: ئێمەش لەگەڵین، ناومان بنووسن. بەڵام لەدڵەوە گاڵتە نەبێ پێیان نەهاتووە. وبینیمان چۆن لەسەر داوای ئەردۆغان تەنیا بۆ ئەوەی هێڵی فڕۆکەوانی تورکیا گەشتەکانی کە دوای ریفراندۆم ڕاگیرابوون بگێڕێتەوە سلێمانی قەدەغەیان خستە سەر تەڤگەری ئازادی. پارتیش خاوەن پێناسەی خۆیەتی بۆ چەمکی نەتەوەی کورد کە بریتییە لەکۆمەڵە مرۆڤێک یان دەبێ هەموو لەژێر فەرمانی ئەودابن و تەنیا بۆ سوود و بەرژەوەندی یەک تاکە بنەماڵە کاربکەن، یان سەرتاپا چاویان دەرێت.\nساڵی ٢٠١٣ هەندێ دەرفەت لەئارادابوون، هەموو لایەک بێ جیاوازی هاوڕا بوون لەسەر ئەوەی کاتی ئەوەیە کۆنگرەی نەتەوەیی ببەسترێت. و ئەمجارەیان پارتی زۆر بەگەرمی هاتە پێشێ و مەسعود بارزانی دەیخواست ڕۆڵی ڕێبەرایەتی بگێڕێت. بەڵام ئەمە کەسی نیگەران نەکرد. و بەهیواو دڵخۆشیەوە هەموو بۆ سەرخستنی پرۆسەکە کاریان دەکرد. بەڵام پارتە وردیلەکانی ڕۆژهەڵات بە هەردوو لەتەکەی حزبی دیموکراتیشەوە و بەهاندانی پارتی کەوتنە پەڵپ و بەهانەگرتن، کە لەبەرئەوەی پەژاک هەر پەکەکەیە نابێ ببێتە ئەندامی کۆنگرەی نەتەوەیی. و بەمەش نەوەستان و لەچەندان لێدواندا رایانگەیاند کە پەژاک نەک هەر لەکۆنگرەی نەتەوەیی بەڵکو هەر وەک حزبێک پێویست بەهەبوونی نییە. و خالید عەزیزی سکرتێری یەکێک لە لەتەکانی حزبی دیموکرات ڕایگەیاند کە: حزبی دیموکرات لە چ شتێک کورتی هێناوە، تا پێویست بەهەبوونی حزبێکی تری وەک پەژاک بکات؟ هەرچەندە نە پەکەکە و نە پەژاک گشت ئەمانەیان نەکردە گرفت و بەسنگفراوانیەوە قبولیان کرد کە پەژاک لەکۆنگرەدا نەبێت. کەچی بۆخۆیان هەرچی لاتولوتی ئەنەکەسە بوو کە لەژێر چاوەدێری و بەفەرمانی میتی تورک دێن و دەچن هێنابوویان و دەیانخواست بیانکەنە دەمڕاست و دەستڕۆیشووتی کۆنگرەی نەتەوەیی. لەمەشیاندا کەسێک هیچی نەگووت. هەرچی پارتی و مەسعود بارزانی خواستیان پەسەندکرا. ئەمجاریش کۆنگرەی نەتەوەیی هەر بەدینەهات. چونکە لە ئەردۆغانەوە پەیامێکیان پێگەیشت، کە هەرچی زووە بنەو بارگەی کۆنگرەی نەتەوەیی بپێچنەوە و ئاشبەتاڵی لێبکەن. و دەستبەجێش فەرمانی ئەردۆغان جێبەجێ کراو کۆنگرە بەتاڵ کرا.\nئەم ڕۆژانە ، و دوابەداوی هێرش و پەلاماری داگیرکارانەی تورکیا بۆسەر ڕۆژئاوای کوردستان، کە باشووری کوردستانیش بەدوور لەمەترسی نییە، دیسان لە زاری ڕێبەرانی پەکەکە و کۆما جڤاکێن کوردستان (کەجەکە) وە، چەندان پەیام ڕەوانەی پارتەکانی باشوور بەتایبەتی پارتی و یەکیەتی کران، کە کوردستان لەژێر مەترسی داگیرکاری هەرە مەزندایە و پێویستە بەرگری لە خاک و ئابڕوومەندی و ئایندەی نەوەکانمان بخەینە سەرووی هەموو خواست و بەرژەوەندییەکانی تر، بەڵام کەسێک وەڵامیشی نەدانەوە.\nلێرەدا ڕوو لە هەڤاڵانی پەکەکە و کەجەکە دەکەم و دەڵێم: بەڕێزان باوەڕم بەدڵسۆزیی و قارەمانێتی و لێهاتوویی ئێوە هەیە و دڵنیام هەر ئێوەن کە بە خەباتی پڕ لە شکۆتان، ئازادی و سەرفرازی بۆ کورد دەکەنە دیاریی. بەڵام راشکاوانە پێتان دەڵێم: واز لەکۆنگرەی نەتەوەیی بهێنن! کۆنگرەی نەتەوەیی یان هەر لەبناغەوە پێک نایەت و پارتەکانی باشوور تێکی دەدەن. یان ئەگەر پێکیش بێت، لەبری ئەوەی ئەو ئامانجانە بەدەست بهێنێت کە لەبەرژەوەندی نەتەوەی کوردە، گەجەر و گوجەرتان لەدەورە خڕدەکەنەوە و سەنگەرەکانتان نیشانی دوژمن دەدەن. نهێنیەکانتان ئاشکرا دەکەن، و هەوڵدەدەن ئەندامەکانتان بەپارە بکڕن و فێری گەورەکردنی ورگ و ڕەشکردنەوەی سمێڵ و داوێنپیسیتان دەکەن. و چۆن بۆ ئافەرینێکی ئەردۆغان دیار غەریبیان بەشەهیدکردندا دانەدانەی هەر خەباتگێڕێک بەهەمان چارەنووس دەگەیەنن.\nئاخر کۆنگرەی نەتەوەیی لە گەڵ پارتێک پێک دێت، کە خاکەکەی لەباشووری کوردستان لە لایەن سوپای دەوڵەتی تورکیاوە داگیر کرابێت کەچی لەجیاتی پێش پێگرتنی، و یانیش هیچ نەبێ پێی بڵی بۆدەرەوە، ئەو بێت و ڕایبگەیەنێت، کە ئەم داگیرکارییە خەتای پەکەکەیە.؟! یان دوای ئۆپەراسیۆنە داگیرکارییەکەی سوپای تورکیا لەسەر ڕۆژئاوای کوردستان، مەسعود بارزانی پەیامێکی بڵاوکردەوە و ناویان لێنا پەیامێکی زۆر گرنگ! لەو پەیامەدا ڕایدەگەیەنێت کە ناخوازێت یان جارێ کاتی ئەوە نییە کە بگوترێت خەتای کێیە بەڵام دەبێ شەڕ ڕابگیرێت!. خوا هەڵناگرێ وەزیری دەرەوەی سۆمالیش کەوڵاتەکەی زۆر دۆستی ئەردۆغانە، لە کۆبوونەوەی وەزیرانی دەروەی کۆمکاری عەرەبی هەر لێدوانێکی لەو جۆرەی دا. هەموو جیهان جگە لەقەتەر و چەند دانە ڕێکخراوی تێرۆریستی وەک بزووتنەوەی حەماس کەسێک دەستخۆشی لە ئەردۆغان نەکرد، بەڵکو تورکیایان بەخەتاکار زانی و ریسوایان کرد. کەچی هێشتا مەسعود بارزانی ناخوازێ ئەم ڕازە گەورەیە ئاشکرا بکات کە خەتای کێیە! دڵنیام ئەگەر ئاشکراشی بکات، ئەوە هەروەک هەمیشە خەتاکە دەخاتە ئەستۆی بەڕێوەبەرایەتی خۆسەر لەڕۆژئاوای کوردستان. مەگەر کۆنگرەی نەتەوەیی لەگەڵ ئەمانەدا دەبێت؟\nنەخێر هەڤاڵان ئێوە لە جیهانێکدان و ئەوان لە جیهانێکی تر. ئێوە خەباتکارانی ڕاستەقینەو گیانلەسەردەستانی قارەمان، ئەوان مافیا و بازرگانی سیاسیی و تەزویرچی. ئێوە دڵسۆزی گەل و نیشتمان هەر هەڵەیەکیش بکەن بەپاکی و وەفاداریتان بۆ ئەم خاک و نەتەوەیە ڕاستی دەکەنەوە. ئەوان چەقاوەسو نەلە کڕنۆش باکیان هەیە و نەلە ترسنۆکی شەرم. ئێوە خاوەن ئابڕوومەندین و ئەوان لێی بێبەریی. ئێوە خاوەنی داهاتوون و ئەوان بێ ئایندە. باڵای بەرزی ئێوە لەکوێ و شانی داتەپیوەی ئەوان لەکوێ؟\nوازبێنن لە کۆنگرەی نەتەوەیی! خەباتی شکۆمەندانەی خۆتان بەردەوام بکەن و تادەتوانن لەسیستەمی حوکمڕانی و پارتایەتی باشوور دوورکەونەوە. زۆر دڵنیام رۆژگارێک دێت، کە هێندە دوور نییە. ئەم گەلە دەگەیەننە ترۆپکی ئازادی. ئەو کات پەیکەری شەهیدەکانتان کەشەهیدی هەموومانن، دەروازەی شارو گوندەکان، کوچەوکۆڵانەکانی هەموو کوردستان دەڕازێننەوە. ئەوانیش نەزیندووەکانیان و نەمردووەکانیان لەهیچ شوێنێکی مێژوودا جێگایان نابێتەوە مەگەر لاپەڕە ڕەشەکان.\n(دەنگدراوە: 6 . زۆرباشە: 4.5/5)


گۆشه‌ی پرسیارو وه‌ڵام\nستافی مـاڵپه‌ڕی وه‌رزشی ده‌روونی ئاگاداری میوانه به‌ڕێزه‌کان و هه‌وادارانی ڕاهێنانه ده‌روونیه‌کان ئه‌کات، که ئاماده‌یه بۆ وه‌ڵامدانه‌وه‌ی پرسیاری هه‌ر به‌ڕێزێك به‌مه‌رجێك له چوارچێوه‌ی پسپۆڕی خۆماندا بێت هه‌تا بتوانین ڕێنمای دروست بده‌ین به که‌سی مه‌به‌ست.\nئێمه به گرنگی ئه‌زانین که به‌ژداربوو به‌ئاگابێت له‌وه‌ی که پرسیارو وه‌ڵامه‌که‌ی له‌م گۆشه‌یه‌دا داده‌به‌زێت، لێره‌دا ئامانجمان ئه‌وه‌یه که که‌سانیتریش سودمه‌ندبن له‌و وه‌ڵامانه.\nوه‌ڵامه‌کانتان له‌لایه‌ن (عه‌بدوڵا تۆفیق) پسپۆڕی ڕاهێنانه ده‌روونیه‌کان و (چۆپی مه‌جید) خوێندکاری خوێندنی باڵای سکاندینافیای نێوده‌وڵه‌تی بۆ ڕاهێنانه ده‌روونیه‌کان ئه‌درێته‌وه.\nبه‌هیواین له‌م ڕێگایه‌وه بتوانین خزمه‌تێکی باشتر به تاکی کورد بگه‌یه‌نین و ڕێگایه‌كبین بۆ به‌هێزکردنی ده‌روونی خه‌ڵکی له زۆر لایه‌نه‌وه.\nفه‌رموون پرسیاره‌کانتان بنێرن بۆ:\nwarzshidaruni@hotmail.com و وه‌ڵامه‌کانتان له خواره‌وه ببینن.\nخودا هه‌موو لایه‌کمان دڵ ئارام و ئاسوده بکات و ده‌روونمان به‌هێزکات هه‌تا سه‌رکه‌وتوبین به‌سه‌ر کێشه‌کانی ژیاندا.\nبەڕێز مامۆستا عەبدوڵا، ئەحواڵتان دەپرسم\nبەم نامەیەدا کێشەیەکی خۆمت بۆ باس دەکەم، بە هیوای رێنمایی و هاوکاری بەڕێزتانم.\nمن زۆر زۆر خەفەت و حەسرەت دەخۆم، ماوەی دوو هەفتەیە بەردەوام دەگریم و خەم و پەژارە دایگرتوم، ئەویش بەهۆی ئەوەی کە چووم بۆ فەحسکردن بۆ منداڵەم کە تەمەنی پێنج ساڵە. دکتۆر پێی وتم کە یەکێك لە گورچیلەکانی منداڵەکەم وەستاوە و لە کارکەوتووە، رەنگە پێویست بە دەرهێنانی بکات، بەڵام گورچیلەکەی تری باشە.\nخەفەتەکەم بۆ ئەوە دەگەڕێتە کە ساڵیك بەر لە ئێستا دکتۆرێك هەندێ فەحسی بۆ منداڵەکەم نوسی، بەڵام لەبەر سەرقالی و کەمتەرخەمی خۆم، نەمتوانی فەحسەکانی بۆ بکەم. ئەگەر ئەو کات فەحسەکانم بۆی بکردایە، ئەوا نەدەگەیشتە ئەو ڕادەیەی کە گورچیلەی کچەکەم لەدەست بدەم.\nبۆیە خۆم بە تاوانبار و بەرپرسیار و کەمتەرخەم دەزانم. هەر کە سەیری منداڵەکەم دەکەم، گریان و خەفەت دام دەگریت.\nهەرچەند منداڵەکەم هیچ ئێش و ئازارێکی نییە، و هەر ئاگای لەوە نییە کە نەخۆشیەکی هەیە.\nئەم هەواڵەم تەنانەت بە خێزان و باوک و دایکی خۆیشم نەوتووە، کە گروچیلەی کچەکەی وەستاوە.\nبەردەوام لۆمەی خۆم دەکەم و جاری وا هەیە کە بە تەنیا دەگریم، رشانەوەم دێت لەتاو گریانەکەم و ئازار لە هەردوو دەستم دروست دەبیت.\nئەگەر ئەو کەمتەرخەمیەی من نەبوایە و لەکاتی خۆی بەدەم نەخۆشی گورچیلەی کچەکەم بچومایە ئیستا کار بەم ئاستە نەدەگەیشت، من کاریکی کەمتەرخەمیم کردووە کە تەعویزدانەوەی نییە و هیچ خۆشییەک لە ژیانمدا نەماوە.\nمامۆستا گیان تکایە چ رێنمایی و هاوکارییەکتان هەیە\nوەڵام / بەڕێز ............\nئەم بەسەرهاتەی بەریزتان تیایدا دەژین نە یەکەم جارە شتی لەو شێوەیە ڕوو بدات و نە ئاخیر جاریش ئەبێ. ئەگەر مرۆڤ هەمیشە پێشبینی بۆ ژیان هەبووایە و بە ئاگابوونی لە ئاستێکی بەرزدا بووایە هەمیشە وریاو وردەکار ئەبوو لە ژیانیدا.من پێم باشە بەسەرهاتێكی ناسراوێکمانت پێبڵێم کە پێش ٢ ساڵ لەمەوبەر بە ئۆتۆمبیلەکەی لە ماڵی خۆیان بەگی دانا و مناڵە ٥ ساڵانەکەی کرد بە ژێرەوەو هەرلەوێدا گیانی دەرچوو. هەر لەو شێوەیە هونەرمەندێکی شاری سلێمانیش مناڵیکی خۆی کرد بەژێر سەیارەکەیەوە. ئەوەی تۆ هەستی پێ ئەکەیت ئیهمالی خۆتە لەو بارەیەوە. بەڵام بە خەفەت و توڕەبوون لە خۆت و لە خۆ نەبووردن چ سودێکت پێدەگەیەنێت؟ یان چ سودێك بە مناڵەکەت ئەگەیەنێت؟ تۆ وەک باوکێك ئەتوانی بەخۆشەویستی و لە مناڵەکەت نزیك بوونت ئەتوانی تەعویزی بدەیتەوە. نازانم تا چەند ئیمانت بەخوا و تاقی کردنەوە هەیە. بەلام بۆ کەسانی ئیماندار ئەم جۆرە بەسەرهاتانە زۆر ئاسانن لەبەر ئەوەی دەزانن کە ئەوەی خوای گەورە رازی لەسەر نەبێ نابێ. بەدەر لەوەش ئەزانی کە سەدان کەس هەیە لەو شارەدا کە بەبێ ئەوەی هەستی پێبکەن یەك یان زیاتر لە ئەندامی لەشیان کار ناکات. ئەزانی کە خوا دوو گورچیلەی بەخشیوە بە مرۆڤ بۆ حاڵەتێکی لەم شێوەیە. کچی پاشای سوید کە دوای پاشا ئەو شوێنی دەگرێت (ڤیکتۆریا) پێش ٢ ساڵ لەمەوبەر شویکرد بە کورێك کە هەردوو گورجیلەی زۆر سست و نەخۆشە، وە پێی ڕازی بوو. تۆ بڵێی ڤیکتۆریا بزانێ کە مێردەکەی ماوەیەکیتر دەمرێ بە هۆی گورجیلەیەوە؟ نەخێر پێویست ناکا مرۆڤ بمرێ ئەگەر یەك گورجیلەی هەبوو، بەڵکو مردن لە لای خودایەو هەرکاتیش هات دەبێ مڵکەچی بین. ئەوەش بزانە ئەوەندەی لەش ساغەکان کت و پڕ ئەمرن ئەوەندە پیر یان نەخۆسەکان نامرن. لەبەر ئەوەی نەخۆش زیاتر ئاگای لە خۆیەتی و پارێز دەکات.\nمن دەزانم کە تۆ وەك باوکێکی دڵسۆز خەفەت ئەخۆیت و توشی دڵتەنگی بوویت، بەلام تۆ لەباتی ئەوەی ئوەندەی بیرکردنەوەکانت لە ڕابردوودا تەرخان ئەکەیت و وزە لە شتێکدا سەرف دەکەیت کە نایەتەوە شوێنی، ئایا باشتر نیە کە قبوڵی بکەیت کە تۆ ئەو هەڵەیەت کرد و ئێستا شتێك بکەیت بۆ ئەوەی کڤالیتێی ژیانی مناڵەکەت باش بکەیت.\nتۆ نابێ کارێك بکەیت کە مناڵەکەت بزانێ کە تۆ بەزەیت پیا یەتەوە. وە من پێم باش نیە کە مناڵەکەت ئێستا بزانێ کە هەڵەی تۆ بووە. لەوانەیە هەرگیزیش پێویست نەکات کە بزانێ لەبەر ئەوەی لەوانەیە شتەکان خراپتر ببن چونکە تۆ ئەزانی ئێستا چی لە ئارادایە بەڵام نازانی دوای ئەوەی کە پێت ووت چی ڕوو ئەدات. ئەوەی کە زۆر گرنگە دڵسۆزی تۆیە بۆ ئەوان و ئەوەی ڕویدا تەنها لە کەمتەرخەمیدا بووە و شتێکی سروشتی و مرۆییە. ئەمەش بۆ تۆ سودێکی ئەرێنی هەیە لەبەر ئەوەی سودت لەو هەڵەیە وەرگرتووە و گەورەترین تاقیکردنەوەت هەیە لە ژیاندا کە سەرکەوتوبیت تیایدا. وە دەشزانی کە هەڵەی گەورەتر هەیە کە بووەتە هۆی لەدەستدانی ئەندامیك یان تەواوی خێزانێك.\nتۆ هەمیشە شوکری خوا بکە کە خراپتر ڕووی نەدا، وە بۆ ئەوەی تۆ ئارامی دەروونیت بۆ بگەرێتەوە ئەتوانی ڕۆژانە ئەم ڕاهێنانە بکەیت بۆ خۆت، بۆ ماوەی ٣ هەفتە هەموو ڕۆێ ٥ خولەك تەرخان بکە:\nدانیشە لە شوێنێکی ئارامدا و چاوت داخە. چەند هەناسەیەکی قوڵ هەڵمژەو هەناسە لەسەر خۆ بدەرە دەرەوە. بە مەبەستی خۆ خاوکردنەوە. هەر کاتێ هەناسە ئەدەیتە دەرەوە تۆ زیاتر هەست بە خاوبوونەوە لە لەشتا بکە. هەناسە هێواش بدە و لەسەر خۆ. هەست بکە هەناسەکەت هەتا بێ ئارامترت ئەکا. کە زانیت وا خەریکە خاوبوونەوەکە تەواوی لەشتی داگرتووە، ئیتر تۆ هێدی هێدی وا بزانە لە شوینێکی خۆشدا دانیشتویت و لەگەڵ خۆتدا قسە ئەکەیت، ئەو پرسیارانەی کە هەتە لە خۆتی بکە، لەوانەیە یەکسەر وەڵام وەر بگری، وە لەوانەشە هیچ وەڵامێك نەبێ. تۆ بەردەوامبە لە پرسیارکردن بە هێمنی و بەدڵ خۆشیەوە. پاشان دوا ڕۆژی خۆت ببینە لە گەڵ منالەکەتدا کە ئەو تەمەنی وا لە بیستەکاندایە و خەریکە خوێندن تەواو ئەکات. مناڵەکەت تەندروستی زۆر باشەو پەیوەندی نێوانتان زۆر بەهێزە. هەوڵ بدە ئەم وێنانە ببینە کە ژیانتان چەند رێك و خۆشە پێکەوە.\nلە کاتێکدا تۆ ئەم ڕاهێنانە دەکەیت بۆ ماوەی چەند هەفتەیەك ئیتر ئەم زانیاریانە لە ناوتا خەزن ئەبن و تۆ پاش ماوەیەك بەرەو ئەو خەونانە دەڕۆیت و وا خەریکە دەبێتە بەشێکی راستی لەژیانتا. خۆ ئەگەر پێشت خۆشە بەبەردەوامی نەك تەنها بۆ چەند هەفتەیەك بەڵکو بۆ تەواوی ژیانت ئەم جۆرە ڕاهینانە بکەیت. لەوانیە لەسەرەتاوە هەموو ڕۆژێك بۆ ٣ هەفتە، پاشان بیکە بە هەفتەی ٣ جار بۆ ٦ مانگ و ئەگەر توانیت گەشە بدەیت بە خەیاڵەکانت ئەوا بۆ چەند ساڵیك و ڕۆژانە بیکە.\nئایا ئەتوانی ٥ خولەك دابنێی بۆ جاککردنی کیسەیەکی دەروونیت؟ فەرموو خۆت هاوکاری خۆت بە.\nبە پستیوانی خوا لەبیرت ئەچێتەوە و ماوەیەکی تر هەست بە باشتربوون ئەکەیت. هیوادارم دوای ١ مانگیتر پەیوەندیم پیوە بکەیت. ئەشتوانی سەردانی ماڵپەڕی وەرزشی دەروونی بکەیت و لەوێوە زۆر رێنمای تیایە لەوانەیە یەکێك لەوانە سود بە بەڕێزت بگەیەنێت.\nپرسیار/ سلاو کاک عبدللە\nببورە لە کاتت دەگرم بەڵام من ماوەیەک وا هەست ئەکەم دەروونم تەواو نیە واتە جۆریک لەجۆرەکان با بۆت باس بکەم من کە کار ئەکەم یان کە ئەرۆم بۆ شوینێک یاخود وەختێ ئەخوێنمەوە یاخود وەختی ئەرۆم بۆ پەیمانگا هیچ گرفتیکم نیە بەڵام وەختێ دێمەمالەوە یاخود وەختی باسی ئایندەم ئەکەن من ئەکەومە خەیاڵەوە واتە لە خۆمەوە خۆم ئەخەمە شوینی کەسیکی تر قسە لەگەڵ خۆم ئەکەم نازانم چی بکەم ئەمەویت خۆم رزگار بکەم لەو باروودۆخە ، بۆ زانیاریش من هیچ شتێکی نا ئاسایی بەسەر رەفتارم دا نەهاتووە وە زۆریش کۆمەڵایەتیم وەکو جاران ریزی زۆرم بۆت/ ڕێژیار\nوەڵام/ سڵاو بەڕێز ڕێژیار\nسەبارەت بەو کیشەیەی کە باست کردووە من ئەیگەڕێنمەوە بۆ کێشەی گەنجان کە دوای تەواوکردنی پەیمانگاو زانکۆ کاریان دەست ناکەوێت و ژیان ئاسان نیە لە کوردستاندا بەتایبەت ئەگەر دەوڵەمەند نەبیت یان کەسی خاوەن کار نەناسی. هەروەها تۆ لە پەیمانگا لەگەڵ هاوڕێکانتا باسی داهاتوو ئەکەن کە لەوانەیە زۆر ڕەشبین بن. هاتنەوەت بۆ ماڵەوە دڵت تەنگ ئەکات ئەمەش زۆر فاکتەر هەیە کە بۆ ئەبێ وابێت، کە لەوانەیە تۆ بەردەوام پێویستت بە هاوڕێ هەبێ هەتا گوێت لێبگرن. بەبۆچوونی من کە تۆ قسە ئەکەیت لەگەڵ خۆتا ئەمە شتێکی ئاسای و باشە بەمەرجێ بزانی چی ئەڵێیت و بەئاگابیت لەو وەڵامانەی کەوەری ئەگریت. لەو تەمەنەی تۆدا چوونە ناو خەیاڵەوە زۆر ئاساییە ئەگەر توشی سەر ئیشەو دوورکەوتنەوەت نەکات لە واقیع. ئەم توانای قسەکردنەت لەگەڵ خۆتدا ئەوەندە سودی هەیە کە زۆرجار پێویستە خەڵك ڕاهینان بکات هەتا دەگاتە ئەو ئاستە. تکایە هەوڵبدە کە سود لەو توانایەت وەربگریت و بەباشترین شێوە بەکاری بهێنە هەتا تۆ ببیتە کەسێکی گەشبین و باشتر خۆت بناسیت. هەوڵبدە پەیوەندیت لەگەڵ ماڵەوەتاندا باشتر بکە بزانە ئەو کێشەیە چییە کەوادەکات تۆ ی نامرتاح کردووە لەمالەوە، ئەگەر کەمێك دابنیشی لەگەڵ خۆتدا و پرسیار بکەیت لەخۆت لەوانەیە وەڵامت دەست بکەوێت. هیوادارم ئەم باسەت بە کێشە نەزانی و هەولبدە گەشبین بە و هەموو بیرکردنەوە خراپەکانت ئەڵوگۆڕ بکە و لەباتی ئەوە بیرکردنەوەیەکی ئەرێنی دابنێ، لەبەر ئەوەی تۆ نازانیت داهاتووت چۆن ئەبێت و سبەینێ چی ڕوو ئەدات، تەنها خودا ئازانێ ئیتر بۆچی خۆت سەرقاڵ ئەکەیت. بەڵام ئەگەر گەشبین بوویت ئەوکاتە خۆت هەندێ وێنەی داهاتووی خۆت بەباشی ئەبینی\nسەرکەوتوبیت ستافی وەرزشی دەروونی\nزۆر سوباس بو ئێوه به رئزان ته مه نى من 21 ساله من قوتابى زانكوم ئه مه ماوه ى 2 ساله من توشى نه خوشى panic بوومه من داوا له ئيوه دكه م يارمه تيم بده . من له خئيزانئكى ده وله مه ندم به لام من ج خوشى نيه له زياندا من ئه ترسم ده رمانا بخوم داوا له ئيوه ى به رئز ده كه م يارمه تي من بده ن من ده وئيت باسى ئه م نه خوشيه به تفصيلى و ريكاى جاره سه رى بوم باس كه ن و ج وه رزشئك هه يه بوم باس كه ن هه ر سه ركه وتوو بن .\nبرام داوات کردبوو کە بە تەفصیلی باسی پانیك بکەم بۆت. لە ڕاستیدا داواکەت کەم نیە، لەبەر ئەوەی کاتێکی زۆری ئەوێت و وە ڕەنگە خۆشتان بتوانن لە گوگلدا هەندێ زانیاری بدۆزنەوە.\nمن لێرەدا بەکورتی باسی پانیك دەکەم: ئەوە زۆر زەحمەتە کە بتوانی هۆکارە سەرەکیەکەی پانیك بزانرێت چیە لە لای کەسێك ،بەلام هەندێ جار کەسەکە لەوانەیە خۆیبزانێ. پانیك و بەسەرهاتی پانیك و هاتنی پانیك بۆ کەسێك لە کەسێکیترەوە ئەگۆڕێت. لە لای هەندێك لە ڕۆژێکدا چەند جارێك توشی ئەم بارە ئەبێت و لەلای هەندێکیتر کەمتر. هەندێ هۆکار هەن لە پشت توشبوونی کەسێك بە پانیك کە ئەوانیش: بۆماوە، ژینگە، سترێس، خواردنەوەی ئەلکهول، خواردنی مادە هۆشبەرەکان،کردنی کاری زۆر، ترسێکی زۆر ، جگەرە کێشان کە دەبێتە هۆی خراپبوونی سیەکان و خراپ هەناسەدان، ترس لە تەنها بوون، ترس لە جیابوونەوە، ترس لە سەرنەکەوتن و تاد ئەو نیشانانەی کە لە کەسێکی توش بوو بە پانیکدا هەیە ئەمانەن: ئەوان ئەو دڵگرانی و خەمەیان توش ئەبێت لە یەك جار بۆ چەند جارێك لە ڕۆژێکدا، کەنزیکەی ١تا ٣ خولەك یان زیاتر وەك ١٥ تا ٢٠ خولەک ئەخایەنێت، دڵیان بە نارێکی لی ئەدات، عارەق ئەکەنەوە، گێژ ئەبن، هەناسەیان تونگ ئەبێت، توشی لەرزین ئەبن، ترسێکی بێ کۆنترۆڵیان هەیە و کە زۆرجار هەست ئەکەن کە ئەوان لە خەڵك ئەترسن و وا دەزانن وا خەریکە شێت ئەبن بۆ چارەسەریش زۆر جار سەردانی دەرووناس هاوکاریەکی باشە کە دەرمانی ئارامبوونەوە دەنووسن کە لەوانەیە زۆر پێویست بن من وەك خۆم چارەسەری هەندێ کەس کە دووچاری پانیك ئەبنەوە پێم باشە کە ئەم ڕاهێنانە دەروونیە بکەن: سی دیەکم هەیە بەناوی (خاوبوونەوەی لەش و دەروون) لە تراکی دووەمدا پڕۆگرامی (خاوبوونەوەی دەروونی)ه. ئەو پڕۆگرامە ڕۆژی ٣ جار گوێ لێبگرە بۆ هەر جارێکیان نزیکەی ٥ تا ٦ کاتژمێری لە نێواندا بێت. هەوڵبدە بەتەواوی پەیڕەوی بکە، بۆ ٢ هەفتەی یەکەم ٣ جار لە ڕۆژێکدا پاشان بیکە بە ٢ جار بۆ ٢ هەفتەی تر و پاشان ڕۆژی یەك جار لە چوارەمین هەفتەوە بۆ چوار هەفتەی تر. هەتا ئەم پڕۆگرامە بەتەواوی لە تۆدا ئاوێتە ئەبێت و ئیتر تۆ خۆت بتوانی ئارامی دەروونی بەدەست بهێنی و خودا یارمەتیت بدات و سەرکەویت بەسەر ئەم ناڕەحەتیەدا. کەسێك کە ئەم پرۆگرامە پەیڕەو ئەکات پێویستە بە بڕوایەکی تەواوەوە بە ئەنجامی بگەیەنێت ئەگەر نا ئەوا هیچ جۆرە کاریگەریەکی نابێت.\nسلاوتان ليبيت ، دةستتان خۆش بيت بۆ بەريوەبردنى ئەم ويب سايتة\nبةريزان/ من تەمةنم لة ناوەراستى سيەكانداية ودەرجووى پەيمانگام، كەسيكى زۆر هەستيارو حەساسم لة زۆر باردا وا دەزانم دەوروبەر جاويان ، لەسەرمە و رەنگە روبەروى رەخنەو تەريق كردنەوة ببمەوە، ئەمە لەكاتيكدا خۆم بەردەوام ئەخوينمەوەو بى زيادەرەوى زانيارى و بيرۆكەى باشم لا گەلالە ئەبى، بەلام بةهۆى ترس لە رەخنە لە كۆرو كۆبوونەوە رۆشنبيرى و كۆمةلايەتيەكاندا كە بمەوى بەشدارى بكەم بيرۆكةو سەرنجەكانم بەرت و بجر بجر دەبن ئەمەش كەورةترين كۆسب وگرفتى منە. هيوادارم ريگاجارەو وەلاميكى تەواوم لاى بەريزتانەوە دەست بكەوێ لەگەل ريزمدا\nبەڕێز کاك ڕاستی\nئەو گرفتەی کە تۆ باسی ئەکەیت تەنانەت لە وڵاتی سویدیشدا زۆرەو وەك تویژینەوە کراوە %٧٠ زیاتری سویدیەکان جۆرێك فۆبیای قسەکردنیان هەیە کە بۆ کۆمەڵێك کەسی بکەن هەروەك خۆت باست لێکردووە. کەواتە تۆ تەنها نیت لەو کێشەیەدا. لەوانەیە منیش سەردەمانیک وابووبم\nگرنگترین شت ئەوەیە کە تۆ خۆت ئەو هەستە بگۆڕیت لەلای خۆت و زۆر بیر لەو ترسە نەکەیتەوە. کاتێک کە تۆ ئەزانیت کە ئەوەی کە ئەیڵێیت هەڵە نیە و سودی هەیە بۆ خەڵکی ئیتر بۆ شەرم ئەکەیت. ڕەنگە زۆربەی خەڵك قسەکانیان زۆر بێسەرو بەربێت و هیچ ڕەوشتێك لە قسەکانیاندا نەبیت کەچی گوێ بەخەڵك نادەن. ئەوەی گرنگە بۆ تۆ ئەوەیە کە ڕاهێنانی بڕوا بەخۆ بوون بکەیت. من بەرنامەیەکم هەیە بە ناوی (بڕوا بەخۆبوون) کە لەسەر سی دی و هەم لەسەر کاسێتیش هەمە. ئەو کاسێتە یان سیدیە ناوی (خاوبوونەوەی لەش و دەروون)ە. ئەگەر لە سلێمانی ئەژیت ئەتوانی لە سەنتەری کیژێ دەستت بکەوێت ئەگەر نا ئەوا لە تۆمارگای زانکۆ یان لە سەنتەری ڕاوێژکاری خێزان بۆ کێشە دەروونی و پەروەردەو و کۆمەڵایەتیەکان لە توی مەلیك. لە سوید لەلای خۆشمان دەست ئەکەوێت.\nبەرنامەی سێیەمی ئەو سیدیە ئەکات. تۆ ئەتوانی ڕۆژی جارێ بۆ ٢/٣ هەفتە لەسەر یەك و لەهەمانکاتدا گوێی لێبگریت و پەیڕەوی بکەیت. بەرنامەکە ١٣ خولەکە.\nئەم بەرنامەیە یارمەتی زۆر کەسی یاوە کە باشببن کە لەو کیشانەی تۆیان هەبووە.\nدڵنیام ئەگەر بەردەوام پەیڕەوی بکەیت گۆرانکاریەکی زۆر باش بەخۆتەوە ئەبینیت.\nو. م عەبدولا تۆفیق\nسڵاو به‌ڕێزان پرسیار/\nمن کوڕم ته‌مه‌نم 22ساڵه‌وخوێندکارم ولایه‌نی مادیم زۆرباشە، به‌ڵام له‌ته‌مه‌نی 6ساڵیه‌وه‌کێشه‌یه‌کم بۆپه‌یدابووه ئه‌ویش گیرانی زمانمه که هه‌تاوه‌کو ئێستاش به‌رده‌وامه‌و ڕۆژ به‌ڕۆژ خراپتر ده‌بم،چومه‌لای دکتۆری پسپۆڕیش تایبه‌ت به قوڕگ وزمان به‌ڵام چاره‌سه‌ریان نه‌کردووم، ده‌ڵێن په‌یوه‌ندی به‌ده‌رونته‌وه‌هه‌یه ئێستاش داواله‌ئێوه‌ده‌که‌م که‌ڕێگاچاره‌یه‌کم بۆدابنێن که‌له‌توانای ئێوه‌دایه سوپاس \nلەڕاستیدا کێشەی زمانگرتن لەوڵاتانی دەرەوەی کوردستاندا لەلای (لۆگۆپێد) جارەسەر ئەکرێت، جا نازانم ئەم جۆرە دکتۆرانە لە کوردستان هەن یان نا\nبەڵام بەڕێزتان هەمیشە ئەتوانن هەوڵبدەن بە هۆی بەهێزبوونی دەروونتە و چۆنیەتی بیرکردنەوەتەوە کە بتوانیت تەرکیزت هەبێ لەسەر قسەکانت ئەتوانی زمان گرتنەکەت باشتر بکەیت\nئەم ڕێنمایانە بە هەند وەربگرە:\n٠ لەکاتی قسەکردندا پەلە مەکە\n٠ هەموو شەوێك کە دەچیتە سەر جێگای نوستنت بیر بکەرەوە کە تۆ سبەینێ زۆر بە باشتر قسە ئەکەیت\n٠ بەخۆت مەڵێ : من زمانم ئەی گرێ لەکاتی قسەکردندا، لەبەر ئەوەی تۆ لایەنیکی نێگەتیڤ لە خۆتدا بەهیز ئەکەیت\n٠ شەرم مەکە لە کاتی قسەکردندا و ئەوە بە عەیبە مەزانە\n٠ بەرنامەیەكی مامۆستا عەبدوڵا تۆفیق هەیە بە ناوی خاوبوونەوەی دەروونی کە لەسەر سیدی تۆماری کردووە سیدیەکە ناوی\nخاوبونەوەی لەش و دەروونە، گوی لەو بەرنامەیە بگرە کە لە تراکی دووەمدایە، تۆ ئەتونی حاڵەتەکەی خۆت لەبارێکی هێمندا خۆت چارەسەری بکەیت و خۆت\nببینی کە چەند بە باشی قسە ئەکیت. ئەم بەرنامەیە بۆ ١٠ ڕۆژ و لەهەمان کاتدا گوێ لیبگرە. سی دیەکە لە تۆمارگای زانکۆ لە سلیمانی و لە سەنتەری کیژێ\nهیوادارم باشتر ببیت\nمن كه نجيكم ته منم 32 ساله بارى ئابوريم مام ناوه نده خيزان دارم ئاستى خويندن و خويندنه وه م زوره حه زبه خويندنه وه ئه كه م هيج كرفتيكى خيزانيم نيه سوياس بوخوا بابه ند م به رينماى دينه وه به بى توانا\nبه لام بوماوه ى بينج سال ده بيت به راستى داماوم به ده ست نه خوشيه كه وه جانازانم ده رونيه يان جه سته يى\nروزانى ئاسايى هيج كيشه م نيه به لام روزانى باران و هه ور ترسيكى زور له دلما دروست ئه بيت تا ئاستى مردن دلم به له به ل ئه كات ئه ترسم له كاره ساتيك روبدات حه زبه ته نياى ئه كه و تاقه تى قسه م نيه سنكم ئاره ق ئه كات هه ست به له رزين ئه كه م سه ردانى بزيشكم كردووه ده رونى و لاشه يى هيج سوديكى نه بو کەمن هه ست ئه كه م توشى فوبيا بوم ئايا جارى هه يه تكايه وه لام ئاماده م سه ردانت بكه م\nزور سوباس تكايه وه لام\nوەڵام / سڵاو کاک وریا\nئەو بارەی کە تۆی تیا ئەژیت شتێکی زۆر شاز نیە و کەسانیتریش هەن کە دڵیان پەلەپەل ئەکات و باری تەندروستی دەروونی و جەستەییان خراپ ئەبیت\nکاتێك کە جەو هەوراوی هەورەبروسکەو باران ئەبێت. ئەو کەسانە توشی جۆرێك لە خەمۆکی ئەبن و زۆریان ترسیان ئەبێت و ژیانیان لە لا ڕەش ئەبێت.\nئەوەی من ئەتوانم بە بەڕێزتی بڵێم ئەوەیە کە لە ڕۆژە ئاساییەکاندا ئەو ڕۆژانەی کە باران و هەورەگرمە بووە بیهێنەرەوە بەر جاوی خۆت و بزانە هیچ ڕوویداوە یان تەنها\nبیرکردنەوەی خۆت بووە کە ئەو بارانە بۆ تۆ ناخۆشن. ئەمەوێت تۆ لە ڕۆژە ئاساییەکاندا ڕۆژانە ڕاهێنانێك بکەیت بەخۆت کە لەوێدا تۆ دابنیشیت و چاو دابخەیت، پاشان چەند هەناسەیەکی\nقوڵ هەڵمژەو بەخەیاڵ خۆت ئامادەبکە بۆ ئەوڕۆژانەی کە باران و ناخۆشن بۆت. کە تۆ لەوێدا وەك هەموو ڕۆژێکیتری ئاسای تۆ سەیری تواناکانی سروشت ئەکەیت و بێ ترس لە هیچ شتێك\nتۆ ئەوەستیت و ژیانی خۆت ئەکەیت بەباشی. هەر جارێك کە ئەم ڕاهێنانە ئەکەیت ئەبێت تۆ زیاتر بڕوات بەخۆت هەبێت و ئارامی ناوەوەت بپارێزیت. ئەگەر ئەمەت کرد ڕۆژانە بۆ ٢ تا ٣ هەفتە هەر جارەی ٥ خولەك ئیتر تۆ وات لێدێت کە خۆت حەز بکەیت باران و هەور بێت هەتا ئەو توانایەی خۆت تاقی بکەیتەوە و دڵت زۆر خۆش ئەبێت.\nئەوەی گرنگە ئەوەیە کە تۆ بەهۆی ئەم ڕاهێنانە درێژخایانەوە ئەو بارە ئامادا ئەکەیت لە بێ ئاگایتا و پڕۆگرامی ئەکەیت، ئەگەر ڕوویدا ئەوا تۆ ئامادەی کە بە باشترین و ئارامترین شێوە تۆ لەو بارەیەدا ئەژیت.\nتکایە ئەوەی وتم تاقی بکەرەوە بۆ ئەوەی تۆ لەو نارەحەتیە ڕزگارت ببێ.\nسەرکەوتن بۆ بەڕێزتان ئەخوازین\nslaw m.abdulla m.gyan mn tamanm 31sala zhnm haya+2 mnalishm haya mn hich keshyakm nya bas zor bir lamrdn akamawa alem dunya hich nya hamuman amrin wam lehatwa hast bahich xoshyak nakam alwm xo ema har amrin nazanm chibkam zor betaqatm chumata lay dr.daruni balam esfaday lenakam esta bir akamawa xom bkuzhm +baxawalmda nayat ka bakafri amrm chunka bawarm baw dnyash namawa xarika shet abm tuxwa chibkamhauukarim bka m.gyan supas bo hawkarit\nوه‌ڵام/ سڵاو کاك ئەریڤان\nمنیش زۆر خۆشحاڵ ئەبم کە هاوکاریت بکەم. برام تۆ ٣١ ساڵی ژن و منداڵت هەیە، هاوڕێی باشت هەیەو کێشەت نیە، لە دونیادا تۆ تەنها کەسێك نیت کە بێتاقەت ببی و بیرت لەو جۆرە کارە سامناکانە کردبێتەوە و وەك دەڵێیت کە بۆت گرنگ نیە کە ئەگەر بە کافری بمریت. من نازانم تۆ ئیمانداریت یان نا، لە کوێ دەژیت؟\nبەهەر حاڵ هەموو یەکێك لە ئێمە بەو قۆناغانەدا تێئەپەڕێت کە لەو جۆرە بیرکردنانەی بۆ بێت، بەڵام ئەوەش بێ هۆکار نیە! تۆ دەڵێیت بیر لە مردن ئەکەمەوە و ئەشتەوێت خۆت لە ناوبەریت، بەڵام ئایا تۆ خۆشەویستیت هەیە بۆ مردن یان لەمردن ئەترسیت؟ هەر کامیکیان هەڵبژێریت پێویست ئەکات کە تۆ بە ئیمانەوە بمریت، بەتایبەت کاتێك کە تۆ باس لە ناخۆشیەکانی دونیا ئەکەیتەوە و ئەڵێی کە دونیا هەر مردنە، جا بۆچی بە سەربەرزی و کاری جوانەوە بەرەو مردنی سروشتی خودای نەڕۆین. ئەم قۆناغەی کە تۆی تیادایە من ئەزانم بۆ ماوەیەکی کاتیەو هەرکە خۆشیەکی ڕاستەقینەت لەژیاندا دۆزیەوە تۆ ئەم بیرکردنەوەیەت ئەگۆڕێت. ئەوەی جێی خۆشحاڵییە لێرەدا ئەوەیە کە تۆ خۆت داوای هاوکاری ئەکەیت. ئەم خاڵانەی خوارەوە پەیڕەوی بکە.\n- هەوڵبدە ماوەیەك سەیرکردن و گوێگرتن لە تەلەفزێۆن و هەوەڵاکان خۆت بەدوور بگرە.\n- لەگەڵ ئەو کەسانەدا هەڵسوکەوت و پەیوەندی بگرە کە دڵیان خۆشەو پێدەکەنن، لەگەڵیاندا پێبکەنە.\n- بابەتی زانستی دەروونی بخوێنەرەوە و بەشوێن ماناکانی ژیاندا بگەڕێ، هەتا تۆش بۆ خۆت مانایه‌ك لە ژیاندا دەدۆزیتەوە.\n- هەوڵبدە گوێ بگرە لە بەرنامەکانی من کە لەسەر سی دی کردومن، بەتایبەتی کاسێتێکم هەیە لە تۆمارگای زانکۆ لە سلێمانی و سەنتەری ڕاوێژکاری خێزان دەست ئەکەوێت بەناوی ( خاوبوونەوەی لەش و دەروون) ە پڕۆگرامیئ یەکەم و دووەم کە باناوی ( خاوبوونەوەی ماسولکە و خاوبوونەوەی دەروونی) بۆ ماوەی ٣ هەفتە لەسەر یەك گوێی لێبگرە ڕۆژانە بۆ ١٠- ١٥ خولەك ئەگەر ویستیشت بەردەوامبیت لە گوێگرتنت ئەو بەرنامانە ئەتوانی گوێ لە سی دیە نوێکەشم بگریت، بۆ ئەوەی باشترین کاریگەری هەبێت ئەبێ هەر بەرنامەیەکیان بەلایەنی کەمەوە ٣ هەفتە پەیڕەوی بکەیت.\n- گوێ لەگۆرانی خەمباری مەگرە و کۆنترۆڵت هەبێ بەسەر خۆتا.\n- سەردانی ماڵپەرەکەم بکە زۆر ڕێنمای بەسود هەن کە یارمەتی زۆرکەسیان داوە بۆ بیرکردنەوە گۆڕینیان بەرامبەر بە ژیان و مردن و تاد.\n- ئەگەر سەقاڵی وەرزشێك بیت لەوانەیە ژیانت بگۆڕی.\n- ئەگەر لە شاری سلێمانی ئەژیت ئەوا سەدانێکی سەنتەری ڕاوێژکاری خێزان بۆ کێشە دەروونی و کۆمەڵایەتیەکان بکە\nدەمەوێت پاش ٢- ٣ مانگیتر پەیوەندیم پێوە بکەیت و باسێکی چاکبوونەوەی بیرکردنەوەکانت بکەیت و چۆن لەگەڵ ماڵ و مندالەکەتدا خۆش بەخت ئەژین\n* که‌ریم مه‌لا: ده‌توانیت ڕونکردنه‌وه‌یه‌کی کورتمان بۆ بکه‌یت له‌سه‌ر چاوی سێیه‌م؟\nبه‌ڕێز که چاوی سێیه‌م چۆن به‌کارئه‌هێنرێت، له زۆر شوێن وباردا باسی لێ ئه‌کریت و به‌کاردێت به‌ڵام گرنگه که بزانرێت بۆ چ مه‌به‌ستێك ئه‌م پرسیاره‌ت کردووه.\nهه‌ندێ ڕوونکردنه‌وه له‌سه‌ر چاوی سێیه‌م ئه‌توانم بڵیم که چاوی سێیه‌م ده‌توانرێت له نێو چه‌واندابێت و ده‌شڵێن ده‌توانێت له پشتی سه‌ردا بێت. وه ئه‌وه‌ی زۆر گرنگه ئه‌وه‌یه که په‌یوه‌ندی به ( ئینتوشۆن) ه‌وه هه‌یه واته ئه‌و هه‌ستانه‌و وێنانه‌ی که ده‌توانیت بیبینیت به هۆی ده‌روون و هه‌سته‌کانتاوه نه‌ك به‌و دوو چاوه‌ی که هه‌مانه. بۆ نمونه که یه‌کێك کوێره ئه‌و ده‌توانێت هه‌ندێ شت ببینێت به شێوه‌یه‌کیتر که په‌یوه‌ندی به چاوه‌کانیه‌وه نیه.\nهه‌روه‌ك ده‌ڵێن ئه‌و کێشه‌یه به چاوێكیتره‌وه سه‌یر بکه وا سه‌یری مه‌که که ئێستا ئه‌یبینیت.\nبه‌فر کوردستان: زۆر حه‌زده‌که‌م که له‌باره‌ی هیپنۆس و (ن ڵ پ) یه‌وه شت بزانم به‌زمانی کوردی، چۆن ڕێنمایمان ئه‌که‌یت، سوپاس؟*\nبه‌ڕێز مـن له ماڵپه‌ڕه‌که‌ماندا هه‌ندێ باسی هیپنۆس و (ن ڵ پ) م کردووه به‌ڵام ناکرێت به خوێندنه‌وه‌ی ئه‌و باسه که‌مه خوێنه‌ر فێری ئه‌و دوو بواره گرنگه ببێت. ڕێنمای من بۆ به‌رێزت ئه‌وه‌یه که هه‌وڵبده له ڕێگای گوێگرتن له به‌رنامه و پڕۆگرامانه‌ی که من له سه‌ر سی دی کردوومه به زمانی شیرینی کوردی هه‌ر به‌رنامه‌یه‌کیان بۆ 3 هه‌فته له‌سه‌ر یه‌ك گوێی لێبگره و پاشان به‌رنامه‌کانیتر به‌و شێوه‌یه به‌رده‌واامبه هه‌تا بناغه‌یه‌کی بته‌و باش بۆ خۆت دروست ئه‌که‌یت. ئه‌گه‌ر ئه‌مه بکه‌یت بۆت ئاسانتر ئه‌بێت که شاره‌زای هیپنۆس ببیت. بخوینه‌ره‌وه له‌سه‌ر بابه‌ته‌کانی خۆ خاوکردنه‌وه هه‌تا باش و درووست و زانستیانه بگه‌یته ئاستی تێگه‌یشتن له هیپنۆس. ن ڵ پ فێر بوون وه‌ك فێر بوونی ڕاهێنانه ده‌روونیه‌کانه.\n* سلێمانی : ئه‌م کاته‌ت باش کاک دکتۆر چۆنیت!؟ کاک دکتۆر وه‌ک دکتۆرێک ده‌مه‌وێت گه‌ر ئه‌زیه‌ت نییه یارمه‌تیم بده‌یت من ئێستا زۆر زوو زوو دڵم توند ده‌بێت که له خۆم ده‌پرسم باشه بۆ دڵم تونده !؟ هۆکاره‌که‌ی چییه ؟ زوو دڵم له‌گه‌ڵیا پڕ ده‌بێت . به‌ڕای به‌ڕێزتان چی بکه‌م باشه ؟ زۆر سوپاس\nوه‌ڵام بۆ سلێمانی:\nسڵاو به‌ڕێزم، ده‌مه‌وێت ئه‌وه‌ت پێبڵێم که من دکتۆر نیم. دڵته‌نگی هۆکاری زۆره، من نازانم تۆ ته‌مه‌ندت چه‌نده و له چ ژینگه‌یه‌کدا ده‌ژیت، هه‌روه‌ها باری کۆمه‌ڵایه‌تیت چۆنه. من پێم باشه ئه‌و وه‌ڵامه‌ی که بۆ کاك ئه‌حمه‌د مه‌حمودم نوسیوه بیخوێنیته‌وه‌و سودێکی لێوه‌ربگریت. بزانه ئه‌وکاتانه‌ی که دڵته‌نگیه‌که‌ت بۆ یه‌ت چ کاتێکه‌و بیر له‌چی ئه‌که‌یته‌وه ئه‌و کاته. هه‌ستی دڵته‌نگیه‌که‌ت له کوێی له‌شته‌وه سه‌رهه‌ڵده‌دات و چۆن کارت تێده‌کات، ده‌بێت زۆر به‌ئاگابیت. هه‌کات ئه‌مانه‌ت زانی له‌وانه‌یه بۆت ئاسانتر بێت که پارێزبکه‌یت که ئه‌و هۆکارانه‌ت بۆ نه‌یه‌ت. هه‌وڵبده ڕۆژانه شته‌خۆسه‌کانی ژیانت بیر بکه‌وێته‌وه و زۆرتر له ئێستا پێبکه‌نه. سه‌ردانێکی ماڵپه‌ڕه‌که‌م بکه به‌ڵکو شتێك بدۆزیته‌وه ببێته هۆی باشتر بونت. هه‌روه‌ها په‌ره به خۆتبده له جل و به‌رگ و خۆ ڕێکخستندا و خۆت باش و پۆزه‌تیڤ ببینه. خۆت دووربگره له‌و شتانه‌ی که ده‌بێته هۆی دڵته‌نگیت.\nله‌وانه‌یه سه‌ردانی پزیشکێکی زیره‌کی ده‌روونی بکه‌یت خراپ نه‌بێت بۆ ئه‌وه‌ی له نزیکه‌وه بتبینێت و ڕێنمایت بکات. سی دیه نوێیه‌کام که له سه‌نته‌ری ڕاوێژکاری خێزان له سلێمانی هه‌یه و له‌لای خۆشم ده‌ست ئه‌که‌وێت به‌ناوی توانا ده‌روونیه‌کانی ڕه‌گه‌زی مێیه که بۆ پیاوانیش هه‌مان کاریگه‌ری هه‌یه، له‌و سی دیه‌دا هه‌ندێ به‌رنامه‌ی باش هه‌ن که له‌وانه‌یه که‌ریگه‌ری پۆزه‌تیڤیان هه‌بێت بۆ ئه‌م دڵته‌نگیه‌ی به‌ڕێزت.\n* ئارام ته‌نیا : سه‌باره‌ت به بڕوا به‌خۆبوون که من بڕوام به خۆم نه‌ماوه وه شتیشم بیر ئه‌چێته‌وه.. بڕوا به‌خۆنه‌بوونه‌که چاره‌سه‌ری چییه ؟\nوه‌ڵام بۆ ئارام ته‌نیا:\nسڵاو به‌ڕێزم، من نازانم تۆ گه‌نجی یان به‌ساڵا چوویت به‌ڵام تۆ که ده‌ڵێیت شتت بیر ده‌چێته‌وه له‌وانه‌یه وابێت، وه ئه‌مه‌ش به‌بێ هۆ نیه. زۆربه‌ی بیرچوونه‌وه‌کان ئه‌گه‌ر په‌یوه‌ندی به هه‌ڵه‌یه‌کی ته‌ماره‌کانی مێشکه‌وه نه‌بێت هۆکاره‌که‌ی ئه‌گه‌ڕێته‌وه بۆ ئه‌وه‌ی تۆ ته‌رکیزناخه‌یته‌سه‌ر شته‌کان و به ئاره‌زوو تاقه‌ته‌وه گوێ ناگریت. وه هۆکارێکیتر ئه‌وه‌یه که یه‌ك دوو جار شتت له بیر چوه‌ته‌وه وه ئه‌وه‌نده‌یان پێوتویت یان به خۆتت وتووه (هه‌چه‌نده گوێش بگرم هه‌ر شتم بیر ده‌چێته‌وه) هه‌تا ئه‌و تایبه‌تمه‌ندیه خراپه له تۆدا زیاتر جێگیر بووه. من ئه‌و ئه‌و قسه‌یه‌ی شیرکه‌گارد ده‌که‌م که ده‌ڵێت:\nپێم بڵێی له‌بیرم ده‌چێته‌وه\nپیشانم بده‌ی نازانم چۆن بووه\nبهێله خۆم بیکه‌م هه‌تا له مێشکمدا بمێنێته‌وه\nواته باشترین شت ئه‌وه‌یه که شته‌کان خۆت به پراکتیکی بیکه‌یت و ئه‌و هه‌سته ناخۆشه‌ی که بیرچونه‌وه ده‌تداتێ مه‌یهێله و له‌مه‌ودا زۆرتر به‌خۆت بڵێ که شته‌کانت زیاتر بیر ده‌که‌وێتوه. به‌م شێوه‌یه‌ش له‌وانه‌یه تۆ بڕوابه‌خۆبونت بۆ بگه‌ڕێته‌وه.\nسه‌باره‌ت به بڕوا به‌خۆبوون من پڕۆگرامێکی ده‌روونیم هه‌یه له سه‌ر سی دی بۆ گوێگرتنه و تایبه‌ته به زیاتر بڕوابه‌خۆبوون. ئه‌م سی دیه له کوردستان له سه‌نته‌ری کیژێ و تۆمارگای زانکۆ هه‌یه و له‌لای خۆشم له سوید.\n* ئه‌حمه‌د که‌مال : ڕابردووم بیر ناچێته‌وه ( وه‌ڵام بۆ شه‌ده‌لار و ئه‌حمه‌د که‌مال )\nسلاو، من خۆم به مرۆڤێکی به‌هێز ده‌زانم له‌گه‌ڵ ئه‌وه‌ش له ڕابردوو زۆر تاڵیم چێشتووه زۆر جار هه‌ژاری خۆمان دێته‌وه بیر زۆر خه‌می لێده‌خۆم. له‌گه‌ل ئه‌وه‌ی به‌سه‌ربه‌رزی خۆمان په‌روه‌رده کرد به‌ڵام کاتێک بیرم ده‌که‌وێته‌وه زۆر پێی دڵگران ده‌بم. هه‌رده‌م ناخۆشیه‌کانی ئه‌م کات زاڵتره به‌سه‌ر خۆشیه‌کانی مناڵیم، پێم خۆش بوو به پێچه‌وانه‌بووایه.\nسڵاوتان لێبێت، بۆ ئه‌وه‌ی مرۆڤ باشتر بژی پێویسته خۆی فێر بکات له ئێستادا بژی. ئه‌و شته‌ی زۆر گرنگه که له ئێستاوه بیکه‌نه به‌رنامه بۆ ژیانتان ئه‌وه‌یه که گرنگی به ئه‌مڕۆ بده‌ن له‌به‌ر ئه‌وه‌ی ئه‌وکاته‌ی تۆی تیا ده‌ژی وجودی هه‌یه نه‌ك رابردوو. رابردوو ته‌نها خه‌ونێك بوو، ته‌نها فلیمێک بوو تۆ ڕۆڵێکت تیا بینی.\nله‌گه‌ڵ ئه‌م خاڵانه‌ی خواره‌وه‌دا کار بکه:\n1. هه‌ر که بیرکردنه‌وه‌یه‌کی ڕابردووت بۆ دێت و بێزارت ده‌کات، مه‌ڕۆ به‌دوایدا و هه‌سته‌کانت سه‌ربه‌ست بکه هه‌تا خۆی ون ده‌بیت.\n2. ئه‌گه‌ر بیرکردنه‌وه‌کانت گرت و خۆتت پێیه‌وه سه‌رقاڵ کرد تۆ زیاتر وجودی ئه‌ده‌یتێ و له لات زیاتر ده‌مینیته‌وه.\n3. له‌وانه‌یه هه‌ندێ جار بۆ تۆ پێویست بێ کار له‌گه‌ڵ ڕابردوهوه تاڵه‌کانیشتا بکه‌یت. خه‌زنکردنی هه‌ر بیرکردنه‌وه‌یه‌ك ده‌چێته ناو بێ ئاگایته‌وه‌و تۆ هه‌تا هه‌تایه له‌لات ده‌یهێڵیته‌وه‌و له شێوه‌ی خه‌ونی ناخۆش و ترسی رۆژانه‌دا خۆی ده‌رده‌خات. فرۆید ده‌ڵێت: که ده‌خه‌وین به ئاگابوونیشمان ده‌خه‌وێت و بێ ئاگای ده‌رگا ده‌کاته‌وه. بۆیه بڕیاردان بۆ بیرکردنه‌وه له ڕابردوو به شێوه‌یه‌کی به ئاگای و له ژێر ده‌سه‌ڵاتی خۆتدا له‌وانه‌یه ئه‌و راستیه‌ت بۆ ده‌ربخات که ئه‌و ڕوداوانه ئێستا بوونیان نیه‌و تۆ که‌سێکیتری.ئێمه ڕۆژانه ده‌گۆڕێین، ئه‌مڕۆمان له دوێنێ ناچێ چ له ڕووی ژیانه‌وه چ له ڕووی له‌شه‌وه که خانه‌کانی له‌شمان له مردن و ژیانه‌وه‌دایه ڕۆژانه.\nفاتیمه ڕه‌زا : خه‌م *\nمن مرۆڤێکم زۆر شت ببینم کارم تێئه‌کات. مناڵێک ببیینم ده‌گریت خه‌م ئه‌خۆم، هه‌والێکی ناخۆش ببینم له ته‌له‌فزیۆن زۆر خه‌م ئه‌خۆم، ئیتر هه‌ر شتێکی کاریگه‌ر بێت ئه‌وا من ئه‌مڕۆژه نانم بۆ ناخورێت. له ماله‌وه وایان لێهاتووه نه‌هێلن سه‌یری هه‌وال بکه‌م. تکایه رێنماییه‌ک بۆ ئه‌وه‌ی بتوانم له‌گه‌ل رووداوانه باشتر هه‌لسوکه‌وت بکه‌م\nسڵاو به‌ڕێز، هه‌ستی به‌زه‌یی/سیمپاتی له تۆدا زۆر به‌رزه که ئه‌مه‌ش باشه‌و خراپی خۆی هه‌یه. تۆ ئه‌بێت خۆت ڕابهێنیت که ڕووداوه‌کان هه‌رچه‌ندا زۆرن به‌ڵام تۆهۆکار نیت بۆیان. ئه‌وه‌ی ڕوده‌دات تۆ ئه‌توانیت بیبینی به‌ڵام نابێت وا هه‌ست بکه‌یت که له‌ش و ده‌روونت ئه‌و ڕوداوه وه‌رده‌گرێت. نابێت که‌سێك کێشه‌یه‌کی هه‌بێت تۆ به هی خۆتی بزانیت ئه‌گه‌ر نزیکترین که‌سیشت بێت. ئێمه هه‌موو خاوه‌ن له‌ش وده‌روونێكی تایبه‌ت به‌خۆمانین بۆ یه ده‌بێت بزانین که ئێمه له‌و بواره‌دا چی بکه‌ین بۆ ئه‌وه‌ی باشترین هاهوکاری ئه‌و که‌سانه بکه‌ین، ناك بچینه ناو کێسه‌که‌وه به خه‌ستی.\nئه‌بێت بزانیت که‌تۆ توانات بۆ سه‌یرکردنی ئه‌و کیسانه یان ڕووداوانه باش نیه‌و زه‌ره‌ر له ته‌ندرووستی خۆت و ده‌وروبه‌رت ئه‌دات بۆیه سنورێك بۆ سه‌یرکردن و نزیكبوونه‌وه بۆ چونه‌ناو ئه‌و ڕوداوانه دیاری بکه.\nڕۆژێك له خۆتدا دابنیشه‌و چاو بنوقێنه و هه‌ناسه له‌سه‌ر خۆ بدا، پاسان به ئاگایان بڕۆره‌وه ناو سه‌رده‌می مناڵیت ، به خێرای له‌ته‌مانی 8 ساڵیته‌وه بۆ ئێستات وه‌ك فلیمێك ببینه. له‌وانه‌یه هه‌ندێ روداوت بیربکه‌وێتوه که پێشتر بیرت لێنه‌کردوه‌ته‌وه که له‌وانه‌یه هۆکارێك بێت بۆ ئه‌و باره‌ی ئێستات . که زانیت بۆ ئێستا وایت چاره‌سه‌ره‌که‌ت ئاسان ئه‌بێت.\n* ئه‌حمه‌د مه‌حمود : ڕه‌شبین\nسلاو، چۆن بتوانم خۆم ڕابێنم له‌سه‌ر ئه‌وه‌ی ئه‌وه‌نده ڕه‌شبین نه‌بم .. سوپاس\nسڵاو به‌ڕێز، هه‌ر شتێك که ئێمه له‌سه‌ر ڕادێین ئێمه ڕاهێنانمان له‌سه‌ر کردووه، جا شته‌که باشبێت یان خراپ.\nهه‌موو ده‌زانین که زۆر لێکۆڵینه‌وه له‌سه‌ر گه‌شبینی کراوه که وا ئه‌و مرۆڤانه‌ی که گه‌شبینن خۆشترو باشتر ژیان به‌سه‌ر ده‌به‌ن و ته‌ندروستی ده‌روونیشیان زۆر باشتره له‌وانه‌ی که بۆ ژیان و ڕوداوه‌کان ڕه‌شبینن. هه‌روه‌ها که‌سانی گه‌شبین به‌خته‌وه‌رن و توانای زیره‌کیان به‌رزتره و ده‌وروبه‌ره‌که‌شیان خۆشحاڵ ده‌که‌ن. زۆربه‌مان له‌سه‌ر ڕه‌فتارێك، خویه‌ك، بیرکردنه‌وه‌یه‌ك ڕادێت که زۆر جار سه‌رئێسه‌ی به‌دوادا دێت. سه‌ره‌تای هه‌ر شتێك که له‌سه‌ری ڕاهاتووین له دوباره‌و چه‌ند باره‌کردنه‌وه‌یه‌وه بووه هه‌تا ده‌بێته ڕاهێنانێکی ده‌روونی خراپ/ نێگه‌تیڤ و بێ ئاگایانه له مێشکدا شوێنی خۆی ده‌کاته‌وه. بۆ ئه‌وه‌ی که‌سێک بیه‌وێت ئه‌و ڕاهاتنه خراپه، خوه یان ڕه‌فتاره نه‌هێڵێت پێویسته سه‌رله‌نوێ مێشکی پڕۆگرام بکاته‌وه به‌هۆی ڕاهێنان کردنێکی ئه‌مجاره‌یان به ئاگایانه. بۆ ئه‌وه‌ی گه‌شبین بین ده‌بێت بزانین ڕه‌شبینی چیه و چ هه‌ستێکمان ئه‌داتێ.\nبه‌ڕێز تۆ ئه‌توانیت به‌م شێوه‌یه بکه‌یت:\n1.بۆ خۆت بنوسه که چین ئه‌و شتانه‌ی که ئێستا هه‌تن، بۆ نمونه ( کار، ته‌ندروسستی/ده‌روونی و فیزیکی، هاورێ، خێزان، دایك و باوك و خوشک و برا، سه‌یاره. ماڵ، پاره ..... تاد)\nپاشان ئه‌و شتانه بنوسه که نیته ( .................)\nله دوایدا به‌راوردێك بکه له نێوان ئه‌و شتانه‌ی هه‌ته و ئه‌وانه‌ی نیته. بزانه ده‌توانیت دڵخۆش ببیت به‌و شتانه‌ی که هه‌تن.\n2. شه‌وانه پیش خه‌وتن بیر له 5 شت بکه‌ره‌وه که له‌و ڕۆژه‌دا کردوته‌و له‌وێدا دڵت خۆش بووه. پاسان به‌ته‌واوی هه‌ست به‌و خۆشیانه بکه.\nبه‌م سێوه‌یه تۆ هه‌ست ده‌که‌یت که تۆ بونت هه‌یه‌و بوونت بۆ زۆر که‌س مانایه‌کی زۆری هه‌یه و گه‌شبینی تۆ گرنگی زۆری ده‌بێت بۆ خۆت و ده‌وروبه‌رت.\nئازاد : ڕاهێنانی ده‌روونی *\nسڵاوتان لێبێت، ئایا ڕاهێنه‌ری ده‌روونی له کوردستان هه‌یه ؟ له کوێن ؟ کاره‌کانیان چۆن ده‌که‌ن ؟ ئه‌گه‌ر هه‌یه ئه‌وانه‌ی کوردستان چ بوارێکی خوێندینان ته‌واو کردووه بۆ ئه‌وه‌ی ببن به ڕاهێنه‌ری ده‌روونی ؟ سوپاس بۆ به‌ڕێزتان\nكاك ئازاد سڵاو، به‌ڕێزم ڕاهێنانی ده‌روونی گروپێك یان یانه‌یه‌ك نیه به‌ڵکو هه‌ر تاکێك له هه‌ر وڵاتێکدا بتوانیت به شێوه‌یه‌کی زانستیانه له‌گه‌ڵ با ئاگابوون و بێ ئاگای جۆیدا کاربکات و بتوانێت به هۆی بیرکردنه‌وه‌و هه‌ست و وێنه‌کانی ناوه‌وه‌ی خۆیه‌وه بیرکردنه‌وه‌کانی خۆی باشتر بکات و له پێناو ته‌ندروستی باشی ده‌روونی و به‌ده‌نیدا ئه‌و که‌سه ڕاهێنان به ده‌روونی ده‌کات.\nمـن ده ساڵێکه ڕاهێنانه ده‌روونیه‌کان به شێوه‌ی پڕۆگرامی ده‌روونی و له‌سه‌ر سی دی و به‌رنامه‌ی ته‌له‌فزیۆنی و ماڵپه‌ڕه‌که‌م و سوسراوه‌کان و چاوپێکه‌وتن و کۆرس و سیمینار گێڕانه‌وه له‌م ده ساڵه‌دا هه‌وڵێکی باشم داوه که زیاتر تاکی کورد ئاشنای ڕاهێنانه ده‌روونیه‌کان ببێت. خۆشبه‌ختانه ئێستا زۆر که‌س له کوردستاندا بۆ خۆی ئه‌م راهێنانانه ده‌کات و واخه‌ریکه بابه‌ته‌کانی مێدیتاشون/ ڕامان، خه‌واندنی موگناتیزی/هیپنۆتیزم زیات بڵاو ده‌بێته‌وه.\nبه‌داخه‌وه له کوردستاندا تاکو ئێستا بێجگه له به‌نده که‌سێکمان نیه هه‌ڵگری بڕوانامه‌ی ڕاهێنه‌ری ده‌روونی هه‌بێت. هێچ خوێندنێکیش نیه بۆ ئه‌و بواره گرنگه زانستیه مۆدێرنه ده‌روونیه. من ده‌مێکه به‌ته‌مای کردنه‌وه‌ی سه‌نته‌رێكی راهێنانه ده‌روونیه‌کانم له کوردستان به ڵام جارێ هه‌ر هه‌وڵه.\n* سازان : مناڵ\nسڵاو به‌ڕێز عه‌بدوڵا، زۆر سوپاس و چرات ڕۆناک کرده‌وه. برای به‌ڕێز من کوڕه‌که‌م ده‌بێت به هه‌ڤده ساڵ، ماوه‌یه‌که هه‌ست ده‌که‌م به دزیه‌وه جگه‌ره ده‌کێشێت، جارێک چه‌رخم لا دۆزیوه‌ته‌وه جارێک جگه‌ره، ده‌ڵێت ئی خۆم نییه ئی هاوڕێکه‌مه، که چی له مه‌کته‌بیش ووتیان به‌ڵێ ده‌کێشێت. هه‌ر قسه‌یه‌کی له‌گه‌ڵ بکه‌م مست به ده‌رگا ده‌کێشێت. زۆر زه‌حمه‌ت بووه هه‌ڵس و که‌وت له‌گه‌ڵیا. به ده‌ستیا داماوم و هه‌موو شتێکیشیان بۆ ده‌که‌م. باوکیان لامان ناژیت جیابووینه‌توه چه‌ند ساڵێکه. سوپاست ده‌که‌م بۆ ڕێنماییتان\nبه‌رێزم سڵاوت لیبێت، سه‌باره‌ت به جگه‌ره‌کێشانی کوڕه‌که‌ت و شاردنه‌وه‌ی لێت. شتێکی زۆر نامۆ نیه له‌ناو گه‌نجاندا هه‌تا دایك و باوك ته‌واو ئه‌وکاره قبوڵ ده‌که‌ن. ته‌نها ڕیگایه‌ك بۆ چاره‌سه‌رکردنی ئه‌و کێشه‌یه ته‌نها قسه‌کردنه له‌گه‌ڵیداو توڕه‌بوون زۆر جار کاره‌کان قورستر ده‌کات. هه‌وڵ بده بڵێ ده‌زانم ده‌یخۆیت به‌ڵام هه‌تا زوو واز بهێنی باشتره و ڕه‌نگه کاری خراپیتریشی به‌دواوه بێت. هه‌وڵبده با گه‌وره‌یه‌ك قسه‌ی له‌گه‌ڵ بکات له‌به‌رئه‌وه‌ی له‌وانه‌یه گوێ له‌تۆ نه‌گریت ( که‌س له ماڵی خۆیدا پێغه‌مبه‌ر نیه) بۆیه زۆرجار که‌سی سێیه‌م بکه‌وێته به‌ینه‌وه چاره‌سه‌ره. ئه‌و ته‌مه‌نه ته‌مه‌نی خۆ دروستکردنه‌و که‌سایه‌تی دۆزینه‌وه‌یه هۆشیارانه به‌ره‌وڕووی ببه‌ره‌وه.\nبه ناڕاسته‌وخۆ زۆر جار باسی ئه‌و نه‌خۆشیانه‌ی بۆ بکه که به‌هۆی جگره کێشانه‌وه خه‌ڵك توشی ده‌بێت، بۆ نمونه دڵ، سیه‌کان، شێرپه‌نجه، جگه‌ر و زۆریتر.............\nخالید : بێ خه‌وی *\nسڵاو به‌ڕێز عه‌بدوڵا، زۆر سوپاس بۆ بابه‌ته‌کانت له چرا زۆر سوودی لێ ده‌بینم. به‌ڕێزم من شه‌وان زۆر به زه‌حمه‌ت خه‌وم لێده‌که‌وێت !؟ به‌یانیانیش زوو خه‌به‌رم ده‌بێته‌وه. زۆر که‌م خه‌وم. ئه‌مه چه‌ند ساڵێکه وام. من ته‌مه‌نم 42 ساڵه. هیچ حه‌بێکیش به کارناهێنم بۆ خه‌وتن. هیوادارم ڕێگایه‌ک هه‌بێت بۆ ئه‌وه‌ی تام له خۆشی خه‌و بکه‌م. سوپاس بۆ به‌ڕێزتان\nسڵاوت لێبێت، به‌ڕێزم ىێ خه‌وی هۆکاری زۆری هه‌یه له‌وانه؛ سترێس ( گرژبوونی ده‌روونی، دوودڵی، نائارامی، بیرکردنه‌وه‌ی زۆر،خواردنی قاوه‌و چای و ساردی و نانخواردنی زۆر پاش شه‌شی ئێواره، خواردنه‌وه‌ی ئه‌لکهول) هه‌روه‌ها وه‌تنه‌وه‌ی ئه‌و قسه‌یه به‌خۆت وه‌ك ده‌سته‌واژه‌یه‌ك که ده‌ڵێیت به‌خۆت: من ده‌چمه سه‌رجێگا به لام خه‌وم لێناکه‌وێت. وه‌نه‌وه‌ی ئه‌م ده‌سته‌واژه‌یه به‌خۆت ئه‌و لایه‌نه به‌هێزده‌کات که تۆ نه‌توانیت بخه‌ویت. ئه‌مه‌ش ده‌بێته خویه‌کی خراپ و زۆر دوباره‌کردنه‌وه‌ی مێشکیشت زیاتر وه‌ری ده‌گرێت و بۆتی ده‌سه‌لمێنێت که تۆ ڕاستکه‌یت ناتوانیت بخه‌ویت. بۆیه له‌مه‌ودوا به‌م شێوه‌یه بکه :\nده‌سته‌واژه‌ی باش به‌کاربهێنه ( ئه‌فیرماشون). له سه‌ر لاپه‌ڕه‌یه‌ك بۆ خۆت بنوسه:\nمن ئه‌م شه‌و زۆر به ئارامی ده‌خه‌وم هه‌تا کاتژمێر......\nهیچ شتێك نابێته هۆی تێکدانی خه‌وم\nکڤالیتێ ی خه‌وم زۆر باش ده‌بێت و که له‌خه‌و هه‌ڵده‌ستم تێر خه‌و بووم\nئه‌م ده‌سته‌واژه پۆزه‌تیڤانه پێویسته زۆر دووباره بکرێنه‌وه پێش خه‌وتن وه ده‌بێت تۆ ئه‌و هه‌ستانه بده‌یت به خۆت و بڕوای ته‌واوت پێی بێت. بۆ هه‌ندێ که‌س له‌وانه‌یه به‌یه‌كه‌م جار کاریگه‌ری هه‌بێت بۆی و بۆ هه‌ندێکیتریش چه‌ند ڕۆژێکی ده‌وێت. گرنگ دوباره‌کرده‌وه‌یه هه‌تا ده‌بێته ڕاستیه‌ك و میشك پڕۆگرامی ده‌کات / خه‌زن ده‌بێت.\nهه‌تا ده‌توانیت خۆت له ده‌رمان خواردن دوور بخه‌ره‌وه حه‌تمه‌ن ئارام ده‌بیت.\nزۆر که‌س مۆسیقای هێمن به‌کار ده‌هێنن بۆ خه‌وتن که‌من خۆم زۆرم تاقی کردوه‌ته‌وه‌و زۆر به‌کار بووه. مۆسیقاکان با ته‌نها مۆسیقا بێت و بێ گۆرانی. مۆسیقای سروشت، شه‌پۆلی ئاو، خشه‌ی گه‌ڵا و ده‌نگی دۆلفین.\nمن به‌رنامه‌ی خاوبوونه‌وه‌م هه‌یه بۆ ماسولکه‌و ده‌روون خاوکردنه‌وه ئه‌گه‌ر خوازیاربویت له‌لای خۆم و له سلێمانی له هه‌ندێ تۆمارگا و سه‌نته‌ری ڕاوێژکاری خێزان بۆ یارمه‌تی بواری ده‌روونی و کۆمه‌لایه‌تی.\n* شه‌ده‌لار : بیرکردنه‌وه\nسڵاو به‌ڕێز کا ک عه‌بدوڵا.....ده‌ست خۆشیتان لێ ده‌که‌م بۆ ئه‌م بابه‌ته جوان و به‌سوده . به‌ڕێز من پرسیارێکم هه‌یه هه‌ر یه‌که له ئێمه‌ی مرۆڤ خاوه‌ن ڕابردویه‌کی تاڵ و شیرینه ، به‌ڵام زۆر جار ناتوانین ڕابردوو له بیر بکه‌ین و ئه‌بێته مایاه خه‌م و خه‌فه‌ت . من یه‌کێکم له‌و که‌سانه‌ی که بیر له ڕابردوو زۆر زۆر ئه‌که‌مه‌وه ڕاسته ئه‌زانم بیر کردنه‌وه‌م له ڕابردوو کارێکی باش نیه ... به‌ڵام چۆن بتوانم خۆم یارمه‌تی خۆم بده‌م که چیتر بیر نه‌که‌مه‌وه ؟؟؟؟ بیرکردنه‌وه‌م له ڕابردوو هه‌ندێک جار وام لێ ئه‌کات که فرمێسکم پێ پڕێأێنێت !!! چ ئامۆژگاریه‌کت هه‌یه بۆ من به‌ڕێز ؟؟؟ له‌گه‌ڵ ڕێزو خۆشه‌ویستیم\nهه‌کار: من خوێندکارم چ یۆگایه‌ك بکه‌م باشه؟ *\nوه‌ڵام: سڵاو کاك هه‌کار، ئه‌گه‌ر له شاری سلێمانی ده‌ژیت یان ده‌وروبه‌ری ئه‌وا به باشی ده‌زانم سه‌ردانی کۆمه‌ڵه‌ی یۆگای کوردستان بکه‌یت له سلێمانی هه‌تا هه‌ندێ ڕاهێنانی پراکتیکیت فێربکه‌ن.\nبه‌ڵام سه‌باره‌ت به خوێندن هه‌موو ڕاهێنانێکی ده‌روونی کاری پۆزه‌تیفیان هه‌یه، له‌به‌رئه‌وه‌ی تۆ که ده‌چیته بارێکی ئارام و دوور له هیچ ترسێك وه بڕوا به‌خۆبوونت زیاتر ئه‌بێت.\nبه‌ڵام ڕاهێنانی ته‌رکیزکردن/ سه‌رنجدان له کاتی ئه‌و خاوبوونه‌وه ده‌روونیه‌دا باشترین هه‌لت بۆدێته پێشه‌وه که خوێندنه‌که‌ت وه‌ربگریت.


هونەرمەندی شێوەکاری ئەڵمانی دانیاڵ ریشتە لە دوای دوو ساڵ دورکەوتنەوە، ئێستا لە هۆڵی هونەری شێرن لە فرانکفۆرت بەرهەمە تازەکانی نمایش دەکات، زۆر جیاوازتر لە ستایلی بەرهەمەکانی پێشویی.\nلەم پێشەنگەیەدا تەنها بەرهەمی ئەم دوو ساڵە نمایشدەکرێت، کە ۲۲ تابلۆ لە خۆدەگرێت. شێوازی ئەم بەرهەمانە دەکرێت بەسەر دوو گروپدا دابەشبکرێت، لەهەندێک تابلۆدا فیگەر دەبینرێت، هەندێکی تریان زیاتر بەرەو ئەبستراکت دەرۆن.\nئەوەی لەم بەرهەماندا تازەیە، هونەرمەند زۆر کەم فڵچەی بەکارهێناوە بەڵکو زیاتر تەکنیکی چەقۆ دەبینرێت. دەربارە بەکارهێنای چەقۆ ریشتەر دەڵێت: "لەکۆندا زۆر فڵچەم بەکارهێناوە، بۆیە لە ئێستادا دورم خستەوە، چونکە هەستمدەکرت فڵچە ئەوە دەکات کە خۆی دەیەوێت، وەک بەرێوەبەرم وابو."\nلە چاوپێکەوتنێکیدا لەگەڵ رۆژنامەی نوێێ فراکفۆرت دانێال ریشتە دەربارەی ئەم بەرهەمە تازانەی دەڵێت: "من بەردەوام بەدوای ئایدیای نوێدا دەگەڕیم، چونکە دەمەوەێت بەردەوام بم لە فیربونی ناوەڕۆکو فۆرمی تازە، بە کورتی دەمەوێت بڵێم: دەمەوێت بەبەردەوامی لەرێی تابلۆکانمەوە خۆم سەرسام بکەم."\nدانیال ریشتە ئێستا ۵۲ ساڵەو یەکێکە لە هونەرمەندە بەناوناگەکانی ئەڵمانیا، ئەم پێشەنگەیەی لەژێر ناوی\nلە هۆڵی هونەری شێرن لە فرانکفۆرت تا۱۷/۱/۲٠۱٦ بەردەوامە.


بۆتۆکس چییە؟ - متمانە\nچالاکی موهەندیس لەلایەن مەسرور بەرزانیەوە ڕەتکرایەوە\nڕێبەندان 30, 2020 1017\nڕێبەندان 30, 2020 998\nنێچیرەوان بارزانی: ھەڵەبووین ڕیفراندۆمان کرد\nڕێبەندان 30, 2020 9333\nڕێبەندان 30, 2020 415\nڕێبەندان 27, 2020 5205\nگوڵان 15, 2019 10334\nگوڵان 14, 2019 13485\nگوڵان 14, 2019 3930\nگوڵان 7, 2019 14076\nگوڵان 7, 2019 3193\nڕێبەندان 27, 2020 997\nگوڵان 14, 2019 11213\nگوڵان 7, 2019 14753\nنەورۆز 27, 2019 29906\nنەورۆز 27, 2019 13185\nیەکێک لە هەرە باوترین ڕێگاکانی جوانکاری بەبێ نەشتەرگەری بەکارهێنانی بۆتۆکسە.\nبۆتۆکس بریتیە لە جۆرە ژەهرێکی ئامادەکراو لە بەکتریای گزاز کە بە ڕێژەیەکی زۆر کەم لەگەڵ جۆرە پرۆتینێکدا تێکەڵ کراوە و ئامادە کراوە بۆ بەکارهێنانی پزیشکی. هەڵبەت بەکارهێنانی بۆتۆکس ئێجگار بەرفراوانە و لە زۆر بواری پزیشکیدا بەکار ئەهێنرێ، بەڵام لە ئێستادا لە جوانکاری پزیشکیدا زۆرترین بەکارهێنانی هەیە. مەبەست لە بەکارهێنانی بۆتۆکس لە جوانکاریدا بریتیە لە:\n1. کەمکردنەوەی چرچی ڕوخسار، بە تایبەتی چرچی ناوچەوان، چوار دەوری چاو، چوار دەوری دەم و بەشەکانی تری دەموچاو.\n2.دەتوانرێت بەکاربهێنرێت بۆ بەرزکردنەوەی برۆ.\n3. گۆڕینی شێوازی پێکەنین، بە تایبەت لەو کەسانەی کە لە کاتی پێکەنیندا بەشێکی زۆر لە پووکیان دەرئەکەوێت.\n4. هەر لە ڕوخساردا ئەتوانرێت بەکار بهێنرێت بۆ ئەو کەسانەی تووشی ئیفلیجی ڕوخسار بوون، چ بەهۆی ڕووداوێکەوە یان ئیفلیجی زگماک یان بەهۆی جەڵتەی مێشکەوە بێت. 5. ئارەق کردنەوەی لەپی دەست یاخود ئارەق کردنەوەیەکی زۆری ژێرباڵ گرفتێکی باوە لەناو خەڵکدا.\nبۆتۆکس ئەتوانرێت بۆ چارەسەرکردنی ئەم گرفتەش بەکار بهێنرێت.\nهەڵبەتە بەکارهێنانەکانی بۆتۆكس ئێجگار فراوانە، بەڵام ئەوەی پێویستە بزانرێت ئەوەیە کە چارەسەر بە بۆتۆکس تەنها بە شێوەیه‌کی کاتییە و پێویستە سێ بۆ شەش مانگ جارێک دووبارە بکرێتەوە، کە ئەم ماوەیەش لە کەسێکە و بۆ کەسێکی تر ئەگۆڕێت.\nبەکارهێنانی بۆتۆکس لەڕێى لێدانی دەرزییەوە دەکرێت لەوبەشەی کە مەبەستە، بۆیە هەموو کات پێویستە لەلایەن پزیشکی پسپۆڕەوە بێت لە بواری جوانکاریدا، لەبەر ئەوەی بۆتۆکس تەنها لێدانی چەند دەرزییەک نییە و تەواو، بەڵکو کاتى تایبەتی خۆی هەیە و چەند حاڵەتێک هەن کە بە هیچ جۆرێک نابێت بۆتۆکسیان تیا بەکاربێت، ئەمە جگە لەوەی کە زۆربەی ئەو گرفتانەی لە ڕێی بۆتۆکسەوە توشی کەسەکە ئەبن ئەگەڕێتەوە بۆ ناشارەزایی لە بەکارهێنانی بۆتۆکسەکە.


عه‌بدوڵا که‌ریم مه‌حمود: گه‌ر به به‌ڵگه‌نامه‌ی موخابه‌راتی عێراق بڵێین ته‌زویره، چۆن ئه‌نفال به جینۆساید بناسێنین؟ – WTARIKURD\nعه‌بدوڵا که‌ریم مه‌حمود: گه‌ر به به‌ڵگه‌نامه‌ی موخابه‌راتی عێراق بڵێین ته‌زویره، چۆن ئه‌نفال به جینۆساید بناسێنین؟\nسه‌رکرده سیاسییه‌کانی کورد ئه‌وه‌نده په‌رۆش و خه‌مخۆری ئه‌نفال چییه‌کانن، وه‌ک عه‌لی حه‌سه‌ن مه‌جید، به دۆکۆمێنتی ژماره (1601) ی کچه پاکیزه‌ییه‌که‌ی ئه‌نفالی دوای ئه‌نفال یان ده‌وت: ته‌زویره.\nعه‌بدوڵڵا که‌ریم مه‌حمود – یان له‌سه بڵاوکردنه‌وه‌ی ئه‌و به‌ڵگه‌نامه‌یه تاوانبار کرد، درا به‌دادگا.\nبۆ گه‌ڕان به دواداچونی نهێنی چاره‌نووسی ونی کچانی کورد، به‌پێی ده‌یان کارو به دواداچوونی مه‌یدانی، ده‌یان دیدارم سازکردوه، له گه‌ڵ ئه‌وانه‌ی له جه‌هه‌نمی ئه‌نفال، له ( تۆپزاوه و دبس و نوگره‌سه‌لما ن ) گه‌ڕاونه‌ته‌وه.\nله پرۆژه‌یه‌کی چه‌ندین ساڵه‌ی ماندوبونی تاقه‌ت پرکێنی بێ سنووری، هه‌وڵی تاکه که‌سی،\nله به‌رگی (سێیه‌م ، چواره‌م ، پێنجه‌م )ی، پرۆژه‌ی کتێبی (ره‌شه‌بای ژه‌هرو ئه‌نفال )، له گه‌ڵ ده‌یان نوسینی دۆکۆمینتاری تراژیدیای ئه‌نفال، چه‌ند هه‌زار لاپه‌ره‌یه‌که، ئه‌وه چه‌ند ساڵه دانراوه، حکومه‌تی هه‌رێمی کوردستان و ده‌زگا به‌رپرسه‌کان، توانای چاپ کردنی یان نییه.؟\nسه‌رکرده سیاسییه‌کانی کورد و نووسه‌ره مه‌قاش و ده‌رباره ماستاوچییه کان، ئه‌ی به‌م به دواداچون و ده‌یان چیرۆکی ناو لاپه‌ڕه‌کانی کتێبی ره‌شه‌بای ژه‌هرو ئه‌نفال، به‌رگی 3 ، 4 ، 5، که چاپ نه‌کراوه، ده‌ڵێن چی؟\nئه‌م كچه کوردانه بۆ له تۆپزاوه‌و دبز جیاکرانه‌وه؟\nبۆ کوێ بران؟\nبۆ چاره‌نوسی یان ونه؟\nئه‌وه رووداو چیرۆکه‌کان، له (ره‌شه‌بای ژه‌هرو ئه‌نفال )دا، هه‌موویان ده‌ڵێن:\n– ئه‌منه‌کان له تۆبزاوه‌و دبز، كچ و ژنه گه‌نجه‌کانیان جیاکردوه.\nئیتر ئێوه چۆن به چ عه‌قڵی مه‌زاجیانه‌تان، به دۆکۆمینتی 1601 ی،18 کچه پاکیزه‌یه‌که‌ی ئه‌نفال، ده‌ڵێن: ته‌زویره!\nئایا ئه‌و (وشه‌ی ته‌زویره )ی سه‌رکرده‌کانی کورد و نووسه‌ره ده‌رباره‌کان و عه‌لی حه‌سه‌ن مه‌جید؟، خزمه‌ت به دۆکۆمینتی ئه‌نفال ده‌کات؟ بۆ( سه‌رکرده‌کانی کورد و نووسه‌ره ده‌رباره‌کانی کوردو عه‌لی حه‌سه‌ن مه‌جیدو میسر )، خاوه‌نی یه‌ک قسه و خاوه‌نی یه‌ک هه‌ڵوێستن؟ کچه‌کانیان له تۆپزاوه جیا کرده‌وه و شوین بزریان کردن. رزگار له دبس له‌دایک بوو.\nمه‌لیحه ساڵح رۆسته‌م له ساڵی 1945 له گوندی به‌کره شه‌ل له دایک بووه، ده‌یا نزانی هێزی پێشمه‌رگه‌ی گه‌رمیان له‌شه‌ڕی به‌رگری ئه‌نفالی یه‌ک دا ن، له دۆڵی جافایه‌تی و مه‌رگه کشاونه‌ته‌وه. له گەڕانه‌وه‌دان ئه‌نفالی دوو ی قه‌ره‌داغ ش کرابوو.\nسوپای عێراق و جاش چوارده‌وری گه‌رمیانیان ته‌نی بوو، نیازیان بوو له هه‌موو قۆڵه‌کانه‌وه هێرش بکه‌نه سه‌ر گه‌رمیان، له گوندی به‌کره‌شه‌له‌وه روویان کرده گوندی کانی ماران و مله سووره. مه‌لیحه له‌گه‌ڵ محه‌مه‌د حه‌مه شه‌ریف-ی شوبرای و منداڵه‌کانی، (نه‌سرین جه‌بار، شێرزاد جه‌بار، شه‌ماڵ جه‌بار، شه‌رمین جه‌بار، سۆران جه‌بار ) له گه‌ڵ ده‌یان خانه‌واده‌ی تر، که‌وتنه تۆڕی سوپای ئه‌نفال –ه‌وه له مله سووره ده‌سگیر کران.\nبه ئیڤای عه‌سکه‌ری بران بۆ قۆره‌توو، دوای 3 شه‌و، بران بۆ تۆپزاوه. له‌وێ محه‌مه‌د حه‌مه شه‌ریف- یان له‌وان جیاکرده‌وه، نه‌یان بینی یه‌وه. هه‌موویان له گه‌ڵ ره‌عنای خوشکی و منداڵه‌کانی به‌ر یه‌ک هۆڵی زیندانی تۆپزاوه که‌وتن، بریتی بوون له (نه‌زمیه محه‌مه‌د، ره‌سمیه محه‌مه‌د، هێرۆ محه‌مه‌د، لاولاو محه‌مه‌د، عیرفان محه‌مه‌د،کارزان محه‌مه‌د). ئێواره‌یه‌کیان ئه‌منه‌کان رژانه ناو هۆڵه‌کانه‌وه هه‌موو منداڵه‌کانیان له گه‌ڵ خۆیان دا برد. له‌و کاته‌دا گریان و هاوارو قیژه‌ی ژن و منداڵ، وه‌ک هه‌وره بروسکه چه‌خماخه‌ی ده‌دا.\nئه‌وه‌نده گریانێکی به‌سوێ ی پڕ له بارانی فرمێسک بوو، ئاسما ن و زه‌وی ده‌هه‌ژاند. دواتر هه‌ر هه‌موویان گویزرانه‌وه بۆ زیندانی سه‌ربازگه‌ی دبس. ره‌عنا سکی 9 مانگ بوو. له‌دبس کوڕێکی بوو ناویان نا رزگار، به‌و هیوای ئه‌وه‌ی رۆژێ بێ رزگایان بێت.\nئه‌و کاته‌ی مه‌لیحه و جگه‌رگۆشه‌کانی له مله سووره ده‌سگیر کران. جه‌بار حه‌مه شه‌ریف –ی هاوسه‌ری مه‌لیحه ده‌مێک بوو توشی نه‌خۆشی ده‌روونی ببوو. هۆشی له‌ده‌ست دابوو، هه‌ردوو کوره‌که‌ی ئازاد و شێرکۆ، شوانی مه‌ره‌کان بوون. لای جه‌می (کۆچکه )-ی سه‌رووی گوندی کانی ماران، که زانیان سوپای ئه‌نفال گه‌یشتووتە سنووره‌که‌یان. له‌وێ خۆیان حه‌شارد ا، له‌وکاته حه‌مه‌شه‌ریف ی باپیریان و جه‌بار حه‌مه شه‌ریف ی باوکیان و مام ره‌سوڵ و مام جه‌لال – ئه‌وانیان له چه‌می کۆچکه به جێ هێشت، به نهێنی روویان کرده کۆبان عه‌ره‌ب، دواتر خۆیان گه‌یانده ناو کفری.\nشیرکۆ و ئازاد و سه‌ربه‌ست و به‌ختیار و سامان به 200سه‌ر مه‌ڕوبزن و 15 سه‌ر ره‌شه وڵاخه‌وه، روویان کرده مله سووره، روویان کرده شاکه‌ل، به‌لای ره‌بایه‌کان دا تێپه‌ڕین، خۆیان حه‌شاردا. ئه‌منه‌کان له تۆپزاوه ده‌هاتنه ناو هۆڵەکانه‌وه به‌دوای کچ و ژنی گه‌نجا ده‌گه‌ڕان. په‌خشان ره‌سوڵ و کچێکی گه‌نج بوو، به‌زه‌بری لێدان و کێبڵ و قژ راکێشان له هۆڵه‌که بردیانه ده‌ره‌وه. میمکه به‌هێ خه‌ڵکی کانی باران بوو، به به‌رده‌وامی هه‌ردوو ده‌ستی بۆ ئاسمان به‌رز ده‌کرده‌وه، ده‌پاڕایه‌وه کچه گه‌نجه‌که‌ی نه‌بن. ئه‌میشیان به لێدان و راکێشان برده ده‌ره‌وه‌ی هۆڵه‌که.\n(پ. خ. م. ب) تازه شوی کر دبوو، به (ح.ر) زۆر شۆخ و شه‌نگ بوو. ئه‌میش و ده‌یان کچ و ژنی گه‌نجیان برد، که‌س نه‌یزانی بۆ کوێ یان بردن.،هیچ سۆراغێکیان نه‌ما.\nفۆتۆ: وێنه‌ی دایکه‌که له ژیندا، ره‌نج عه‌بدوڵڵا\nسه‌رچاوه: عه‌بدوڵڵا که‌ریم مه‌حمود، ره‌شه‌بای ژه‌هرو ئه‌نفال، به‌رگی 3 ،4 ،5 ، ئه‌وه 10ساڵ زیاره دانراوه، چاپ نه‌کراوه.\nحەمەئازاد بەرزنجی: گەر دەستێکم دەیگەیشتێ!